**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Ιουνίου 2025, ημέρα Τετάρτη και ώρα 10.15΄, στην Αίθουσα **«Προέδρου Γιάννη Νικ. Αλευρά» (151)**, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χριστόδουλου Στεφανάδη, με θέμα ημερήσιας διάταξης, την επεξεργασία και εξέταση των σχεδίων νόμων του Υπουργείου Παιδείας, Θρησκευμάτων και Αθλητισμού α) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας για τη συνεργασία στον τομέα του αθλητισμού» και β) «Κύρωση του Πρωτοκόλλου Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας».

 Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κύριος Ιωάννης Βρούτσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Γιώργος Ιωάννης, Δεληκάρη Αγγελική, Θεοχάρης Θεοχάρης (Χάρης), Καπετάνος Χρήστος, Καφούρος Μάρκος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιβανός Μιχαήλ, Μακρή Ζωή (Ζέττα), Μάνη – Παπαδημητρίου Άννα, Μπαρτζώκας Αναστάσιος, Οικονόμου Βασίλειος, Οικονόμου Θωμαΐς (Τζίνα), Παππάς Ιωάννης, Ράπτη Ζωή, Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Σταρακά Χριστίνα, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παραστατίδης Στέφανος, Κοντοτόλη Μαρίνα, Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κομνηνάκα Μαρία, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Χαλκιάς Αθανάσιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων.

Ως προς την οργάνωση της συζήτησης, αρχικά θα τοποθετηθούν οι Εισηγητές και οι Ειδικοί Αγορητές, για δέκα λεπτά της ώρας. Η συζήτηση θα ολοκληρωθεί με την ομιλία του κυρίου Υπουργού και θα ακολουθήσει η ψηφοφορία. Όποιο άλλο μέλος επιθυμεί να πάρει τον λόγο, μετά τους Εισηγητές και τους Ειδικούς Αγορητές, παρακαλώ να ενημερώσει τη Γραμματεία της Επιτροπής.

Θα ήθελα να σας ενημερώσω ότι έχουμε μια πρόταση από την Κοινοβουλευτική Ομάδα του ΠΑΣΟΚ να οργανώσουμε μία συζήτηση, εδώ στην Επιτροπή, που έχει σχέση με το Νέο Λύκειο, το Εθνικό Απολυτήριο και το σύστημα πρόσβασης στην τριτοβάθμια εκπαίδευση, δηλαδή των εξετάσεων. Είναι ενδιαφέρον θέμα. Νομίζω ότι δεν θα έχει κανείς αντίρρηση να οργανώσουμε μια ημερίδα. Μετά τη λήξη των πανελληνίων εξετάσεων, θα επικοινωνήσω με το Υπουργείο, να το οργανώσουμε.

Κύριε Υπουργέ, έχετε το λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, ευχαριστώ πολύ. Λίγο – πολύ, από τη δημοσιότητα, γνωρίζετε ότι σήμερα στο γραφείο μου έχω μια πολύ σημαντική συνάντηση, η οποία ευχόμαστε όλοι να έχει αίσιο τέλος. Αλλά δεν παίρνω το λόγο γι’ αυτό. Παίρνω το λόγο για κάτι σημαντικό, γιατί αυτό θεωρώ σημαντικό.

Είχα την χαρά, ως Υπουργός, να έχω ταξίδι στις Βρυξέλλες, με τους ομολόγους μου Υπουργούς Αθλητισμού και σε αυτή τη συνάντηση, είχαν ανοίξει ενδιαφέροντα θέματα από την προεδρία της Πολωνίας και οφείλω να ενημερώνω την Επιτροπή γι’ αυτά, όπως παραδείγματος χάρη, για τη συμμετοχή των αθλητών στη μελλοντική διοίκηση του αθλητισμού της Ευρώπης ή τα προνόμια των αθλητών. Έγιναν ορισμένες διαπιστώσεις από εμένα.

Καταρχήν, να σας πω ότι στο θέμα των διακρίσεων και των θετικών ευεργετημάτων από την πολιτεία, είμαστε πάρα πολύ γαλαντόμοι και αυτό δεν έχει να κάνει με την Κυβέρνηση, είναι διαχρονικό. Ό,τι έχουμε δώσει, ως προνόμιο στους αθλητές μας, είναι διαχρονικό και όσον αφορά παροχές εκ μέρους των κυβερνήσεων, είναι ένα ζήτημα, το οποίο πρέπει να το δούμε. Έχω βάλει μια διάταξη σε αυτόν τον νόμο, που θα έρθει, πιστεύω, μέσα στον Ιούνιο, ένα τελευταίο νομοσχέδιο, αναγκαίο, όμως. Φέρνω κάποιες τελευταίες διαρθρωτικού χαρακτήρα αλλαγές στο σύστημα του αθλητισμού, όπως είναι η συμμετοχή των αθλητών. Ένα κρίσιμο ζήτημα, το οποίο δεν είναι η ώρα να σας το αναλύσω, αλλά θα έχουμε την ευκαιρία στο νομοσχέδιο.

Το δεύτερο θέμα, που θέλω να σας πω, το οποίο είναι πολύ - πολύ σημαντικό για μένα, είναι ότι πριν τέσσερις ημέρες και ευχαριστώ τα όλα τα Κόμματα και τους εκπροσώπους τους, που παρευρέθηκαν σε αυτή τη μεγάλη υπερκομματική εκδήλωση, που έγινε στο Κλειστό Ποδηλατοδρόμιο του ΟΑΚΑ, γιατί, όπως έχουμε πει, ο αθλητισμός ενώνει, δεν έχει ιδεολογικό πρόσημο. Πρόκειται για τη μεταρρύθμιση του «KOUROS», που στην Ευρώπη δεν υπάρχει. Παρουσιάσαμε τη δεύτερη έκδοση και με αυτήν την παρουσίαση μάθαμε μοναδικά στοιχεία.

Αυτό είναι κτήμα της ελληνικής Βουλής, του ελληνικού αθλητισμού, των Ομοσπονδιών, του κάθε πολίτη. Όποιος έχει πρόσβαση στο σύστημα του e – KOUROS του Υπουργείου Αθλητισμού, θα δει όλα τα στοιχεία ανά δήμο, ανά περιφέρεια.

 Φέτος, μάθαμε και κάτι μοναδικό, που δεν είχαμε ποτέ γνώση, μάθαμε τον αριθμό των αθλητών, πρώτη φορά. Φέτος, ο νέος αριθμός των αθλητών – έχει αξία αυτό, μόνο αυτό θα σας πω, για να δει ο κόσμος, που μας ακούει, την αξία του συγκεκριμένου εργαλείου. Ο αριθμός των αθλητών, για το 2024, είναι 435.337 αθλητές, 18.143 προπονητές, 6.374 Σωματεία. Παρουσιάζεται αύξηση στους αθλητές, αυτό είναι το κρίσιμο μέγεθος, που πρέπει να τη διαφυλάξουμε, με συγκεκριμένες πολιτικές. Το νούμερο, το οποίο δεν ξέραμε πέρυσι και μάθαμε φέτος, είναι οι αθλητικές εγκαταστάσεις. Οι αθλητικές εγκαταστάσεις, που χρησιμοποιούν τα Σωματεία, τα 6.300, που λέμε εδώ, είναι 4.998. Είναι ασύλληπτο, δεν το ξέραμε, τώρα το μαθαίνουμε. Άρα, αυτό πλέον είναι η βάση της κριτικής, των στοιχείων, της αξιολόγησης του αθλητισμού. Αυτό είναι πλέον ένα μοναδικό εργαλείο για τα Κόμματα, για τις συζητήσεις, που θα κάνουμε εδώ, πώς πάει ο αθλητισμός, ανά δήμο, ανά περιοχή. Είναι για μας κάτι, που δεν έχουν άλλες ευρωπαϊκές χώρες και είναι προνόμιο.

Θα παρακαλούσα, κύριε Πρόεδρε, όπως είχα δεσμευτεί, εάν το θέλουν και οι συνάδελφοι βουλευτές, να κάνουμε και μία ειδική παρουσίαση, εδώ στην Επιτροπή μας, για να μάθουν και οι βουλευτές τα στοιχεία του e- KOUROS, γιατί εδώ είναι πολύ περιληπτικά, θα τα μάθετε αναλυτικά.

Να δείτε αδύναμες περιοχές της χώρας μας, να δείτε πού έχουμε πρόβλημα, να δείτε πού εστιάζονται ζητήματα ηλικιακά, πού πρέπει να παλέψουμε, γιατί εδώ εμφανίζονται και αδυναμίες, δεν είναι όλα μια χαρά. Υπάρχουν θέματα, στα οποία πρέπει να στοχεύσουμε πολιτικά, ως πολιτεία, να ενδυναμώσουμε περιοχές, να δούμε ηλικιακές αδυναμίες, που ξαφνικά φεύγουν από τον αθλητισμό και να εντοπίσουμε τα αίτια που φεύγουν, γιατί φεύγουν.

Θα παρακαλούσα, κύριε Πρόεδρε, εάν το θέλουν οι βουλευτές, εγώ δεν θέλω να το επιβάλω, μόνο αν το προκρίνουν, να γίνει μια ειδική συνεδρίαση για ενημέρωση της Επιτροπής. Εγώ είμαι διαθέσιμος, αν το θέλουν οι συνάδελφοι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Νομίζω ότι σίγουρα το θέλουν οι συνάδελφοι. Εγώ είχα την τύχη να παρευρεθώ, κύριε Υπουργέ. Ήταν μια εξαιρετική εκδήλωση, με λεπτομερή παρουσίαση του γεγονότος αυτού, του e – KOUROS, που είναι πράγματι ένα μοναδικό πόνημα και μια καταγραφή, που δεν υπήρχε. Θα το κάνει η Επιτροπή, βεβαίως. Θα οργανώσουμε μία συνεδρίαση στην Αίθουσα Γερουσίας και θα γίνει.

**ΔΗΜΗΤΡΙΟΣ ΚΟΥΒΕΛΑΣ:** Κύριε Πρόεδρε, αν μου επιτρέπετε, κύριε Υπουργέ, προφανώς και στην Επιτροπή μας, αλλά νομίζω ότι η Θεσσαλονίκη, ως αθλητικό μέγεθος, πρωτίστως δικαιούται να γίνει μια παρουσίαση του e – KOUROS και στην πόλη της Θεσσαλονίκης από εσάς. Θα παρακαλούσα να γίνει και αυτός ο προγραμματισμός.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Κούβελα, ευχαριστώ πολύ, η πρόταση σας είναι και ενδιαφέρουσα και γίνεται αποδεκτή. Η παρουσίαση στη Θεσσαλονίκη είναι απαραίτητη, δεν είμαστε Αθηνοκεντρικοί, είμαστε στην Ελλάδα. Μπορούμε, στη Θεσσαλονίκη, με παρόντες βουλευτές από όλα τα κόμματα, που θα είναι στη Θεσσαλονίκη και με αθλητές, να παρουσιάσουμε το e – KOUROS. Δεκτό. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, κύριος Αμυράς.

**ΓΕΩΡΓΙΟΣ ΑΜΥΡΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε. Καλημέρα και από εμένα. Αγαπητέ, κύριε Πρόεδρε, κύριε Υπουργέ, κυρίες και κύριοι συνάδελφοι, θα μου επιτρέψετε να κάνω ένα σχόλιο, μιας που βρισκόμαστε μέσα σε κάποια αθλητικά παρα-γεγονότα, που μας θλίβουν όλους και αναφέρομαι, βεβαίως, σε αυτά τα φρικτά, που είδαμε να συμβαίνουν στον αγώνα Μπάσκετ, μεταξύ των δύο υποτιθέμενων «αιωνίων αντιπάλων», την ίδια ώρα, που συζητάμε για το ψηφιακό άλμα του αθλητισμού, που είναι ένα εργαλείο για καταγραφή, για λογοδοσία, για σχεδίαση και επιτάχυνση όλων αυτών, που πρέπει να γίνουν, για να απολαμβάνουν άπαντες την ευεργεσία του αθλητισμού.

Την ώρα, λοιπόν, που θα έπρεπε να πανηγυρίζουμε, ακόμα στον απόηχο της νίκης του Λευτέρη Πετρούνια, για το 8ο χρυσό στο Ευρωπαϊκό Πρωτάθλημα, ο οποίος μαζί με τον Τούρκο συναθλητή του, Αντέμ Ασίλ, αγκαλιασμένοι πανηγύρισαν το χρυσό, την ίδια ώρα που θα έπρεπε να πανηγυρίζουμε για το αργυρό του Στέφανου Ντούσκο, στην κωπηλασία, του συμπατριώτη μου από τα Γιάννενα, στο ευρωπαϊκό πρωτάθλημα, η ελληνική κοινωνία κάθεται και ασχολείται με αυτή την τοξικότητα, με αυτό το απεχθές πρόσωπο, που μας δείχνουν κάποιες επαγγελματικές κοινότητες εντός του αθλητισμού.

Άρα, εδώ χρειάζονται γενναία μέτρα. Ήδη, η Κυβέρνηση με τα μέτρα, που πήρε για την πάταξη της βίας και την αντιμετώπιση αυτών των φαινομένων στο ποδόσφαιρο, έχει ήδη κάνει ένα μεγάλο βήμα και βλέπουμε ότι όντως τα πράγματα έχουν συμμαζευτεί στο ποδόσφαιρο. Αλλά, παράλληλα, βλέπουμε ότι οι χούλιγκαν και όλοι αυτοί οι τοξικοί βάναυσοι και βάρβαροι εχθροί του υγιούς αθλητισμού έχουν μετακομίσει στο μπάσκετ. Μεθαύριο, θα τους δούμε κάπου αλλού, σε έναν αγώνα χάντμπολ, όπως βλέπουμε σε κάτι άσχετους αγώνες βόλεϊ, μεταξύ γυναικείων ομάδων, να γίνονται έκτροπα και φοβεροί χουλιγκανισμοί.

Άρα, λοιπόν, η ευθύνη είναι όλων μας να βρούμε λύσεις και να μην επιτρέψουμε άλλο σε αυτή τη διάβρωση των συγκεκριμένων ανθρώπων και μονάδων και μικροκοινοτήτων με τα δικά τους μικροσυμφέροντα, να επεκταθούν στο υπόλοιπο σώμα του αθλητισμού. Κι εγώ θα πρότεινα, αγαπητέ Πρόεδρε, και μία συνεδρίαση της Επιτροπής μας και γι’ αυτό το θέμα. Να ενημερωθούμε σε βάθος, έτσι ώστε όλοι να ξέρουμε πώς θα πορευτούμε από δω και πέρα, με αισιοδοξία ή με λιγότερη αισιοδοξία και απαισιοδοξία. Αυτά, κύριε Πρόεδρε, αν μου επιτρέπετε.

Μπαίνω κατευθείαν στο θέμα της Κυρώσεως των δύο Πρωτοκόλλων, όπου φαντάζομαι θα τα συνενώσουμε σε μία θεματική. Αναφέρομαι, λοιπόν, πρώτα στην Κύρωση του Πρωτοκόλλου Αθλητικής Συνεργασίας, μεταξύ της Κυβέρνησης της Ελληνικής Δημοκρατίας και της Κυβέρνηση της Δημοκρατίας της Τουρκίας. Το προς Κύρωση Πρωτόκολλο υπεγράφη την 7η Δεκεμβρίου του 2023, στην Αθήνα, με στόχο την περαιτέρω ενίσχυση και βελτίωση της αθλητικής συνεργασίας και την προώθηση των καλών σχέσεων και της φιλίας μεταξύ Ελλάδας και Τουρκίας.

Καταργείται με την Κύρωση αυτή ο νόμος 4295/2014, σύμφωνα με το άρθρο 14 του Πρωτοκόλλου, με το οποίο ορίζεται ότι παύει να ισχύει το προϋφιστάμενο Πρωτόκολλο Αθλητικής Συνεργασίας μεταξύ των δύο χωρών, που είχε υπογραφεί, στην Κωνσταντινούπολη, στις 4 Μαρτίου του 2013. Πρόκειται για διεθνή Συμφωνία και γι’ αυτό, άλλωστε, περνάμε με Κύρωση, με τυπικό νόμο, σύμφωνα με το άρθρο 28 του Συντάγματος.

Ποιοι είναι οι στόχοι, που επιτυγχάνονται, με το προς Κύρωση Πρωτόκολλο: Πρώτον, η από κοινού διαμόρφωση και υποστήριξη προτάσεων σχετικών με τους Ολυμπιακούς Αγώνες και την Ολυμπιακή Εκεχειρία, προκειμένου αυτή να αναβιώσει και να καθιερωθεί στη συλλογική συνείδηση.

Δεύτερον, η υλοποίηση προγραμμάτων ανταλλαγής ατόμων με εξειδίκευση στον αθλητισμό, αξιωματούχων, προπονητών και άλλων και η συμμετοχή τους σε σεμινάρια και συνέδρια.

Τρίτον, η ανταλλαγή πληροφοριών και υλικού αθλητικού περιεχομένου.

Τέταρτον, η εν γένει βελτίωση των σχέσεων συνεργασίας των δύο χωρών, μέσω της κοινής τους προετοιμασίας, σε θέματα αμοιβαίου και πολυμερούς αθλητικού ενδιαφέροντος.

Ποια θα είναι τα οφέλη και πώς θα αναπτυχθεί η συνεργασία και σε ποιους τομείς: Ένα πάρα πολύ σημαντικό είναι η καταπολέμηση των φαινομένων ντόπινγκ, της χειραγώγησης αγώνων και της αθλητικής βίας. Η λήψη ευεργετικών μέτρων εργασίας, που απορρέουν από τις αθλητικές δραστηριότητες, η ισορροπημένη υποστήριξη του επαγγελματικού και ερασιτεχνικού αθλητισμού, η εδραίωση και η περαιτέρω βελτίωση της θέσης των γυναικών στον αθλητισμό, η ανάπτυξη του τουρισμού, σε σχέση με τα αθλητικά δρώμενα και η διεκδίκηση από κοινού διεθνών αθλητικών διοργανώσεων.

Η Συμφωνία θα τεθεί σε ισχύ από την ημερομηνία παραλαβής της τελευταίας γραπτής γνωστοποίησης, με την οποία οι δύο χώρες θα ενημερώσουν ότι έχουν ολοκληρωθεί οι απαιτούμενες δικές τους εσωτερικές διαδικασίες.

Το Πρωτόκολλο έχει ισχύ ενός έτους. Ανανεώνεται αυτόματα, για διαδοχικές περιόδους ενός έτους και δύναται να διακοπεί, κατόπιν γραπτής γνωστοποίησης της μίας από τις δύο χώρες, τουλάχιστον έξι μήνες πριν. Ενώ είναι φυσικό και να γίνεται δυνατή η τροποποίηση με την έγγραφη συναίνεση των δύο Μερών οποιουδήποτε τμήματος του Πρωτοκόλλου.

Σχετικά με την επιβάρυνση του Κρατικού Προϋπολογισμού, σύμφωνα με την Έκθεση του Γενικού Λογιστηρίου του Κράτους, οι δαπάνες μετάβασης προς και επιστροφής από τη χώρα υποδοχής καλύπτονται από την επισκέπτρια χώρα, ενώ οι δαπάνες διαμονής, διατροφής, τοπικών μετακινήσεων, έκτακτης ιατρικής περίθαλψης και η ύπαρξη διερμηνείας καλύπτονται από τη χώρα φιλοξενίας. Δεν προκαλείται πρόσθετη δαπάνη σε βάρος του Κρατικού Προϋπολογισμού από τις προτεινόμενες διατάξεις.

Έρχομαι τώρα και στη δεύτερη Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας με πανομοιότυπο περιεχόμενο, τη συνεργασία, δηλαδή, στον τομέα του αθλητισμού.

Αυτή η Συμφωνία, που έχουμε μπροστά μας για Κύρωση, υπεγράφη στις 26 Ιουλίου 2022, εδώ στην Αθήνα και διαρθρώνεται σε 7 άρθρα. Είναι κι αυτή μια διεθνής Συμφωνία, γι’ αυτό και περνάει από τη σημερινή και την αυριανή ψήφιση, μέσω της Ολομέλειας, η Κύρωση, με τυπικό νόμο, δηλαδή. Τα σημεία, που ρυθμίζονται στη Συμφωνία, είναι τα εξής.

Ο συντονισμός Ελλάδας - Σαουδικής Αραβίας, σε διεθνείς και εθνικές οργανώσεις, τα προγράμματα ανταλλαγών, μεταξύ αθλητικών φορέων, η ανταλλαγή οπτικοακουστικού υλικού και εγγράφων σχετικών με τον τομέα του αθλητισμού, η συνεργασία για τη δημιουργία και ανταλλαγή αθλητικών στελεχών, με αμοιβαίες προσκλήσεις, συμμετοχή σε διεθνείς συσκέψεις και λοιπά. Επίσης, η ανάπτυξη συνεργασίας σε τομείς, όπως η ανταλλαγή προπονητικής εμπειρίας, με τη διοργάνωση αθλητικών camps, η συνεργασία για προπονητές και η ανταλλαγή διοικητικής και τεχνικής εμπειρίας, μέσω των αθλητικών φορέων και των εθνικών Ομοσπονδιών, η συνεργασία των Ολυμπιακών Επιτροπών Ελλάδας και Σαουδικής Αραβίας, η συνεργασία και η κατάρτιση εξειδικευμένων επαγγελματιών προπονητών, η ανταλλαγή επισκέψεων Εθνικών Ομάδων, Αθλητικών Συλλόγων, η ανταλλαγή τεχνικής και διοικητικής εμπειρίας και βεβαίως, πάρα πολύ σημαντικό, η συνεργασία στην αθλιατρική και στη λήψη μέτρων για την καταπολέμηση φαινομένων ντόπινγκ.

Η προς Κύρωση Συμφωνία, κύριε Πρόεδρε, θα τεθεί σε ισχύ από την ημερομηνία παραλαβής της γραπτής ειδοποίησης, με την οποία οι δύο χώρες θα ενημερώσουν ότι έχουν ολοκληρωθεί οι απαιτούμενες δικές τους εσωτερικές διαδικασίες. Παραμένει η Συμφωνία σε ισχύ για 5 έτη από την έναρξη ισχύος της.

Σχετικά με την επιβάρυνση του κρατικού Προϋπολογισμού, όπως και προηγουμένως ανέφερα στην έτερη προτεινόμενη Κύρωση με την Τουρκία, εδώ, σύμφωνα με την Έκθεση του Γενικού Λογιστηρίου, οι δαπάνες, όταν προκύπτει μετάβαση και επιστροφή στη χώρα, θα καλύπτονται από την επισκέπτρια χώρα. Οι δαπάνες διαμονής, διατροφής, τοπικών μετακινήσεων και έκτακτης ιατρικής περίθαλψης καλύπτονται από τη χώρα φιλοξενίας, ενώ το ύψος των δαπανών αυτών δεν μπορεί να υπολογιστεί εξαρχής, καθώς εξαρτάται από πραγματικά γεγονότα, όπως είναι αριθμός αθλητικών εκπροσώπων, εκπροσώπων ομάδων και θα καλύπτεται από τις πιστώσεις του Προϋπολογισμού.

Ευχαριστώ, κύριε Πρόεδρε. Προσπάθησα να είμαι όσο πιο σύντομος γίνεται.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Και εμείς ευχαριστούμε, κύριε Αμυρά.

Τον λόγο έχει η κυρία Σταρακά, Εισηγήτρια της Μειοψηφίας.

**ΧΡΙΣΤΙΝΑ ΣΤΑΡΑΚΑ (Εισηγήτρια της Μειοψηφίας):** Ευχαριστώ, κύριε Πρόεδρε. Κύριε Υπουργέ, κύριοι συνάδελφοι, καλημέρα, καταρχήν.

Κύριε Υπουργέ, με την παρουσία σας εδώ, σήμερα, σε αυτή την Επιτροπή για τη συζήτηση των Κυρώσεων, που έχουμε, ειλικρινά περίμενα ότι θα σπαταλήσουμε αρκετό χρόνο να ακούσουμε από εσάς για τα γεγονότα, που έχουν γίνει και όχι να λέμε ότι σήμερα έχουμε ένα ραντεβού, το οποίο πριν από λίγο, δια στόματος του κ. Μαρινάκη, είδαμε ότι μπορεί να γίνει και κατά μόνας. Αυτή ήταν η δήλωση του κυρίου Μαρινάκη. Διαψεύστε με, αν έχω διαβάσει λάθος στα site. Αν αυτό ισχύει, κύριε Υπουργέ, με συγχωρείτε, αλλά ή δεν είστε σε συνεννόηση με την Κυβέρνηση ή έχουμε να πούμε κάτι άλλο, το οποίο περίμενα ότι θα το ξεκινούσατε εσείς αυτό, να το πείτε. Δηλαδή, ήθελα να σταθούμε στα γεγονότα αυτά, με αφορμή τη σημερινή Επιτροπή.

Δηλαδή, ήταν μία επανάσταση, που κράτησε λίγες ώρες; Ρωτάω εγώ και θέλω να μου απαντήσετε σε αυτό. Δεν θεωρώ ότι αυτή είναι στάση συνέπειας, αλλά ούτε είναι και το σωστό μήνυμα προς την κοινωνία.

Δηλαδή, η Κυβέρνηση και η πολιτεία ποιο ρόλο παίζει; Το ρόλο του ψυχοθεραπευτή, του ψυχολόγου των ιδιοκτητών, που απλά λέγεται ότι θα τους κάναμε μια ομαδική ψυχοθεραπεία και τελικά λέμε ότι μπορεί η ψυχοθεραπεία να γίνει και κατά μόνας;

Εν τέλει, είναι σε διαφορετική γραμμή από αυτό, που εσείς, τουλάχιστον, τις προηγούμενες ημέρες, ανακοινώσατε. Θεωρώ ότι δεν είναι σοβαρή στάση αυτή της Κυβέρνησης και αν συνεχίσουμε έτσι, δεν θα μας παίρνει και κανένας στα σοβαρά.

 Εγώ θα ήθελα να τοποθετηθώ για όλα αυτά και όχι να το περάσουμε το θέμα, όπως το περάσαμε, γιατί θεωρώ ότι αυτό είναι το σημαντικό.

Για τις Συμφωνίες με τις άλλες χώρες θα τα πούμε. Δεν ήμασταν ποτέ ιδιαίτερα αρνητικοί, ίσα - ίσα που όλα τα Κόμματα συμφωνούσαν, αλλά πραγματικά αυτό, που συνέβη, κύριε Υπουργέ, ήταν όνειδος για τον αθλητισμό. Τα γεγονότα, που έχουν συμβεί, ήταν όνειδος, γιατί δεν μας τιμούν σαν χώρα και δεν θεωρώ ότι - με αίσθημα ευθύνης σας μιλάω - αυτό το πρόβλημα μπορεί να λυθεί κεκλεισμένων των θυρών και πόσο μάλλον κατά μόνας σε ένα γραφείο ή με διαγωνισμούς εγωισμών μεταξύ ιδιοκτητών και παραγόντων.

Δεν μπορεί, το ξαναλέω, κύριε Υπουργέ, να είναι αυτό το μήνυμα, που εμείς θέλουμε να στείλουμε στην ελληνική κοινωνία. Δεν μπορεί να είναι αυτό το παράδειγμα προς τη νέα γενιά. Χρειαζόμαστε κανόνες, χρειαζόμαστε σχέδιο, χρειαζόμαστε σταθερότητα. Δεν χρειαζόμαστε εντυπωσιασμούς, που μάλιστα αυτοί έρχονται μετά από τα γεγονότα. Σε κανένα οργανωμένο κράτος, σε αυτόν τον τομέα, δεν δημιουργούνται εντυπωσιασμοί μετά από τα γεγονότα. Τα προλαβαίνεις τα γεγονότα με τους κανόνες και με το σχέδιο.

Όπως επίσης ειπώθηκε, ότι εδώ υπάρχει αποφασιστικότητα από την Κυβέρνηση. Αποφασιστικότητα δεν είναι, όταν προβαίνεις σε τέτοιες κινήσεις, είναι όταν έχεις προλάβει να έχεις το σχέδιό σου, ώστε να μη γίνουν αυτά τα γεγονότα, που έχουν γίνει και όπως και εσείς λέτε και το λέμε όλοι μας, ότι ο αθλητισμός δεν είναι ένα πεδίο σύγκρουσης εγωισμών – τουλάχιστον, αυτό λέμε εμείς – ούτε ιδιοκτητών, αλλά ούτε και κυβερνητικών στελεχών. Δεν θεωρούμε ότι είναι ένα πεδίο τέτοιο και θέλω να μου απαντήσετε σε αυτό.

 Επιμένω ότι χρειάζεται ένα ολοκληρωμένο και ένα συνεκτικό σχέδιο. Χρειάζεται πολιτική βούληση, που θα εκφράζεται με συνέπεια, βέβαια, και διάρκεια και όχι μόνο, όταν οι συνθήκες παίζουν.

Είναι πολύ σοβαρή υπόθεση ο αθλητισμός, κύριε Υπουργέ και κύριοι συνάδελφοι, για να καλύπτουμε, με επικοινωνιακά πυροτεχνήματα, την ανεπάρκεια και τις σοβαρές ελλείψεις, που υπάρχουν. Δεν δείχνει σοβαρότητα η πολιτεία, όταν αφήνει τα προβλήματα να λύνονται ή μάλλον να μη λύνονται, σε ραντεβού, πίσω από κλειστά γραφεία, στα οποία ή εμφανίζονται οι ενδιαφερόμενοι ή καν δεν εμφανίζονται ή εμφανίζονται και οι δύο ή κατά μόνας, το οποίο ειλικρινά δεν ξέρουμε τι έχετε επιδιώξει σαν Κυβέρνηση, αν θέλατε πραγματικά τη συμφωνία και των δύο ή θέλατε απλά να κάνετε μια «ψυχοθεραπεία».

Εμείς είμαστε εδώ, το έχουμε ξαναπεί, σαν ΠΑΣΟΚ, να συμβάλουμε σε αυτό, να συμμετέχουμε σε έναν ουσιαστικό διάλογο, ένα διάλογο, που πρέπει επιτέλους να ξεκινήσει και να καταλήξει, βέβαια, σε αποτέλεσμα, γιατί όπως όλοι λέμε «ο αθλητισμός ενώνει» και αυτό είναι το μήνυμα, που πρέπει να στείλουμε, όχι διχασμός, αλλά συνεργασία, όχι σκιές αλλά διαφάνεια, όχι ανασφάλεια, αλλά εμπιστοσύνη και εκείνο που θέλω να πω είναι ότι αν αυτό δεν γίνει, δικαίως θα απομειώσουν όλο αυτό το μεγαλείο του αθλητισμού και οι ίδιοι οι φίλαθλοι δεν θα παίρνουν στα σοβαρά κανένας πλέον το πολιτικό σύστημα.

Ας περάσουμε, λοιπόν, στις υπό συζήτηση Κυρώσεις δύο Διεθνών Συμφωνιών, που αφορούν τη συνεργασία της Ελλάδας με τη Σαουδική Αραβία και την Τουρκία. Εμείς, ως ΠΑΣΟΚ, τις προσεγγίζουμε με υπευθυνότητα, συνέπεια και πλήρη επίγνωση των γεωπολιτικών προκλήσεων, τηρώντας σταθερά τις αρχές της δημοκρατίας, της ισότητας και της διαφάνειας.

Εξάλλου, η παράταξή μας πρωτοστάτησε στην εξωστρέφεια του αθλητισμού, με τα προγράμματα μαζικού αθλητισμού και φυσικά με τους Ολυμπιακούς Αγώνες της Αθήνας, το 2004.

Όσον αφορά τη Συμφωνία Ελλάδας - Σαουδικής Αραβίας, η Συμφωνία αυτή, που υπεγράφη, το 2022 και έχει πενταετή διάρκεια από όταν ψηφιστεί, προβλέπει συνεργασία σε τεχνικά και διοικητικά ζητήματα, κατάρτιση στελεχών, ανταλλαγές και στήριξη σε θέματα χρηστής διακυβέρνησης και αντιντόπινγκ. Αξίζει να τονιστεί πως η εν λόγω Συμφωνία μπορεί να δώσει ώθηση και στην περιφερειακή ανάπτυξη, καθώς κοινές αθλητικές οργανώσεις ή camps θα μπορούσαν να πραγματοποιηθούν, με συμμετοχή των τοπικών κοινωνιών και τη στήριξη των περιφερειών. Ωστόσο, πρόκειται για ένα γενικό πλαίσιο συνεργασίας, όπως αναφέρει και το άρθρο 5. Δεν περιλαμβάνει σαφείς στόχους, χρονοδιαγράμματα ούτε προβλέπει συγκεκριμένη χρηματοδότηση ή κάποιο μηχανισμό αξιολόγησης των δράσεων. Η επιτυχία της, επομένως, δεν θα κριθεί στα χαρτιά, αλλά στον τρόπο, που θα εφαρμοστεί στην πράξη, από το αν θα ενεργοποιηθούν οι ομοσπονδίες και οι αθλητικοί φορείς μέχρι το περιεχόμενο και την ποιότητα των προγραμμάτων, που θα υλοποιηθούν. Γι’ αυτό και τονίζουμε ότι θα πρέπει κατά την εφαρμογή της Συμφωνίας, να υπάρχει διαφάνεια, ενημέρωση, θεσμική παρακολούθηση για όλες τις δράσεις, αλλά και για τα έξοδα, που θα προκύψουν.

 Είναι γνωστό ότι η Σαουδική Αραβία εντάσσει τον αθλητισμό στο γεωπολιτικό της αφήγημα, μέσω της στρατηγικής Saudi Vision 2030, με τεράστιες επενδύσεις για τη διοργάνωση και προβολή των αθλητικών γεγονότων. Αυτό από μόνο του, βέβαια, δεν είναι πρόβλημα, όταν όμως αυτές οι κινήσεις γίνονται, χωρίς πρόοδο σε θεμελιώδη δικαιώματα, τότε ο αθλητισμός κινδυνεύει να μετατραπεί σε εργαλείο εξωραϊσμού αυστηρών πολιτικών. Εδώ, λοιπόν, πρέπει να είμαστε σαφείς. Η Συμφωνία δεν περιλαμβάνει καμία ρητή αναφορά στην ισότητα των φύλων, στα δικαιώματα ευάλωτων ομάδων ή στην προσβασιμότητα. Στα άρθρα 1, 4 και 5, γίνεται λόγος, απλώς, για ανταλλαγές και για συνεργασία, χωρίς συγκεκριμένες δεσμεύσεις, ενώ το Προοίμιο αναφέρεται γενικά σε αρχές ισότητας. Ακόμα και αν η Σαουδική Αραβία έχει κάνει κάποια συμβολικά βήματα, το 2022, με τη συμμετοχή της εθνικής ομάδας ποδοσφαίρου γυναικών σε διεθνή οργάνωση και με τις αθλήτριες να φορούν αθλητικό εξοπλισμό, που δεν απαιτούσε πλήρη κάλυψη του σώματος, στην πραγματικότητα, όμως, απέχει πάρα πολύ από τα διεθνή πρότυπα ισότητας. Παρά τις μεταρρυθμίσεις, οι γυναίκες εξακολουθούν να υφίστανται περιορισμούς στη δημόσια παρουσία τους και στη συμμετοχή τους στον αθλητισμό.

 Επίσης, η Σαουδική Αραβία εξακολουθεί να χαρακτηρίζεται από θρησκευτικούς περιορισμούς και ελλείμματα στην προστασία θεμελιωδών ελευθεριών. Αυτό για εμάς δεν είναι λεπτομέρεια, είναι κενό, που πρέπει να καλυφθεί. Είναι καθήκον να διασφαλίσουμε ότι θα προάγουμε την ισότητα, τη διαφάνεια και το σεβασμό των δικαιωμάτων, να διασφαλίσουμε ότι στα αθλητικά προγράμματα θα συμμετέχουν εξίσου οι γυναίκες με τα ίδια δικαιώματα και ότι δεν θα αποκλείονται άτομα, βάσει καταγωγής, θρησκείας ή σεξουαλικού προσανατολισμού. Πρέπει, λοιπόν, να δούμε αυτή τη Συμφωνία, όχι ως μια τυπική Κύρωση, αλλά ως ευκαιρία και ευθύνη, ως βήμα διεθνούς συνεργασίας, που σέβεται τις αξίες μας και ενισχύει τον αθλητισμό.

 Όσον αφορά το Πρωτόκολλο Ελλάδας – Τουρκίας, η Σύμβαση αυτή, που υπεγράφη, το 2023, αντικαθιστά τη Συμφωνία του 2013 και έχει διάρκεια ενός έτους, με δυνατότητα αυτόματης ανανέωσης. Εστιάζει στην Ολυμπιακή Εκεχειρία, την καταπολέμηση της βίας και στην προώθηση ισότητας των φύλων και του αντιντόπινγκ. Η Συμφωνία προβλέπει κοινές δράσεις σε αθλητικά προγράμματα, ανταλλαγές εμπειρογνωμόνων, διοργανώσεις τουρνουά, φιλικών αγώνων κ.λπ.. Στα άρθρα 2, 3, 4, αναφέρονται θετικά σημεία, όπως είναι η Ολυμπιακή Εκεχειρία και η ενίσχυση του ρόλου των γυναικών στον αθλητισμό, όμως οι προβλέψεις αυτές χρειάζονται ουσιαστική εφαρμογή, αλλιώς θα μείνουν στα χαρτιά. Πρέπει να αναφέρουμε εδώ ότι η Ελληνοτουρκική προσέγγιση στον αθλητισμό δεν υποκαθιστά την εξωτερική πολιτική ή τις εθνικές μας θέσεις, αλλά αποτελεί μια συμπληρωματική στρατηγική ειρηνικής συνύπαρξης.

Δεν γίνεται να μιλάμε για πραγματική εκεχειρία και να έχουμε ταυτόχρονα παραβιάσεις στο Αιγαίο, στην Ανατολική Μεσόγειο και συνεχιζόμενη παρουσία στα κατεχόμενα εδάφη της Κύπρου.

Το ΠΑΣΟΚ έχει ξεκάθαρη θέση. Υποστηρίζουμε κάθε μορφή συνεργασίας, ακόμα και με χώρες, που έχουμε βαθιές διαφορές. Αρκεί αυτή η συνεργασία να στηρίζεται στον αμοιβαίο σεβασμό και στη μη πρόκληση και την τήρηση του διεθνούς δικαίου.

Κυρίες και κύριοι συνάδελφοι, ο αθλητισμός είναι ήθος, είναι παιδεία, είναι διεθνής γλώσσα των λαών. Μπορεί και πρέπει να λειτουργεί, ως δίαυλος επικοινωνίας και θέλουμε να δούμε τον αθλητισμό, ως σύμβολο ενότητας των λαών, όπως ο Λευτέρης Πετρούνιας μοιράστηκε το ίδιο σκαλί του βάθρου με τον Τούρκο Αντέμ Ασίλ, στο Ευρωπαϊκό Πρωτάθλημα, στη Λειψία.

Βλέπουμε, λοιπόν, την ευκαιρία, αλλά δεν πρέπει να αγνοούμε και τους κινδύνους. Πρέπει, λοιπόν, ο αθλητισμός να χτίσει γέφυρες, αρκεί να είναι χτισμένες πάνω σε αξίες και όχι πάνω σε κινούμενη άμμο. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Κοντοτόλη.

**ΜΑΡΙΝΑ ΚΟΝΤΟΤΟΛΗ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗ ΣΥΜΜΑΧΙΑ»):** Ευχαριστώ, κύριε Πρόεδρε. Συζητούμε σήμερα δύο Συμφωνίες αθλητικής συνεργασίας: Την Κύρωση της Συμφωνίας μεταξύ της Ελληνικής Δημοκρατίας και του Βασιλείου της Σαουδικής Αραβίας και το Πρωτόκολλο Αθλητικής Συνεργασίας ανάμεσα στην Ελλάδα και την Τουρκία.

Θα τοποθετηθώ ξεχωριστά για καθεμία, ξεκινώντας με τη Συμφωνία με τη Σαουδική Αραβία. Πρόκειται για μία από τις 23 Συμφωνίες, που υπογράφηκαν, το 2022, στο πλαίσιο της Ελληνοσαουδαραβικής συνεργασίας. Όπως κάθε διεθνή σύμβαση, οφείλουμε να την εξετάζουμε, όχι μόνο ως προς το τεχνικό της περιεχόμενο, αλλά και στο πλαίσιο της εξωτερικής πολιτικής, της πολιτιστικής διπλωματίας και ιδίως των ανθρωπίνων δικαιωμάτων.

Δεν μπορούμε να αγνοήσουμε το γεγονός ότι οι Συμφωνίες αυτές ουσιαστικά έσπασαν το άτυπο ευρωπαϊκό εμπάργκο προς τη Σαουδική Αραβία, που προέκυψε, μετά τη στυγερή δολοφονία του Σαουδάραβα δημοσιογράφου Τζαμάλ Κασόγκι στο Προξενείο της Κωνσταντινούπολης, το 2018.

Ως ΣΥΡΙΖΑ - Προοδευτική Συμμαχία, υποστηρίζουμε διαχρονικά τη διακρατική συνεργασία στον αθλητισμό, ως εργαλείο ειρηνικής συνύπαρξης, διαπολιτισμικής κατανόησης και διαλόγου μεταξύ των λαών. Όμως, η Σαουδική Αραβία είναι μια χώρα με σοβαρές και συστηματικές παραβιάσεις των ανθρωπίνων δικαιωμάτων: Περιορισμοί στην ελευθερία του λόγου και της έκφρασης, αυστηρό καθεστώς επιτήρησης και καταστολής, ανισότητα φύλων και τιμωρητικές πολιτικές απέναντι στις γυναίκες, εκτελέσεις, βασανιστήρια και αυθαίρετες κρατήσεις.

Ως Βουλευτής του Ελληνικού Κοινοβουλίου και πολύ περισσότερο, ως γυναίκα, σε μια Ευρωπαϊκή Δημοκρατία, δεν μπορώ να μην καταγγείλω τις συνθήκες, που επικρατούν, στα λεγόμενα «καταφύγια υπακοής» της Σαουδικής Αραβίας. Σύμφωνα με αποκαλύψεις του GUARDIAN, πρόκειται για κρατικά ιδρύματα, όπου οι γυναίκες, συχνά ανήλικες, κρατούνται χωρίς δίκη και χωρίς δυνατότητα απελευθέρωσης, χωρίς την έγκριση αρσενικού συγγενή.

Οι συνθήκες παραπέμπουν σε ψυχικά και σωματικά βασανιστήρια, με μοναδικό σκοπό την πλήρη υποταγή. Κατανοούμε ότι η αθλητική διπλωματία μπορεί να λειτουργήσει, ως μέσο διαλόγου, όμως, δεν πρέπει να γίνει άλλοθι για την αποσιώπηση ή τον εξωραϊσμό αυταρχικών καθεστώτων.

Η Συμφωνία προβλέπει ανταλλαγές αποστολών, συνέδρια, τεχνική συνεργασία. ωστόσο, δεν διασφαλίζεται ότι αυτές οι δράσεις θα στηρίζονται στο σεβασμό των ανθρωπίνων δικαιωμάτων, της ισότητας των φύλων και της ελεύθερης πρόσβασης όλων στον αθλητισμό.

Ζητούμε, λοιπόν, από την Κυβέρνηση σαφείς δεσμεύσεις για την ισότιμη συμμετοχή ανδρών και γυναικών, ρήτρες προστασίας των αθλητών και αθλητριών και αξιοποίηση της συνεργασίας για τη διάδοση δημοκρατικών αξιών, αντί για τη σιωπηλή συνοχή, απέναντι σε θεσμική βαρβαρότητα.

Κυρίες και κύριοι συνάδελφοι, μεταβαίνω στη Συμφωνία με την Τουρκία. Η Ελλάδα και η Τουρκία είναι δύο γειτονικές χώρες με μακρά, δύσκολη, αλλά και ελπιδοφόρα ιστορία. Μέσα στις διαχρονικές εντάσεις, ο αθλητισμός μπορεί να γίνει πεδίο ειρηνικής συνύπαρξης και διαλόγου. Το Πρωτόκολλο προβλέπει συνεργασία σε αποστολές, διοργανώσεις, ανταλλαγή τεχνογνωσίας και συμμετοχή σε κοινές εκδηλώσεις. Μπορεί, εάν αξιοποιηθεί σωστά, να φέρει κοντά τους νέους ανθρώπους των δύο χωρών και να χτίσει γέφυρες. Το είδαμε πρόσφατα, όπως είπαν και οι προηγούμενοι συνάδελφοι, όταν ο Λευτέρης Πετρούνιας μοιράστηκε την πρώτη θέση στο βάθρο, με τον Τούρκο συναθλητή του, δηλώνοντας «Είμαι υπερήφανος, που μοιράζομαι το βήμα, με αυτόν τον τύπο». Αυτό είναι το πνεύμα, που πρέπει να κυριαρχεί στον αθλητισμό. Παραμένουμε, όμως, σε πολιτική εγρήγορση. Η συνεργασία πρέπει να γίνεται με όρους ισοτιμίας και διαφάνειας, με σεβασμό στο διεθνές δίκαιο και με ξεκάθαρη αντίθεση στην πολιτική προπαγάνδα. Ο αθλητισμός δεν αναιρεί τις πολιτικές μας διαφορές. Μπορεί, όμως, να είναι εργαλείο ήττας ισχύος, που προάγει την ειρήνη και τη συνεννόηση.

Κυρίες και κύριοι συνάδελφοι, επιτρέψτε μου, στο σημείο αυτό, να συνθέσω τις διεθνείς διαστάσεις, με την τραγική εικόνα, που παρουσιάζει ο ελληνικός αθλητισμός στο εσωτερικό της χώρας, όπως και πάλι το είπαν οι συνάδελφοι, που πήραν θέση, προηγουμένως. Τα τελευταία γεγονότα, στους τελικούς του ελληνικού πρωταθλήματος μπάσκετ, δεν αφήνουν κανένα περιθώριο παρερμηνείας. Η Κυβέρνηση και ο Κυβερνητικός Εκπρόσωπος είναι βαρύτατα εκτεθειμένοι. Αντί να διαχειριστούν την κρίση, την όξυναν. Αντί να εγγυηθούν θεσμική σοβαρότητα, μετέτρεψαν τον αθλητισμό σε αρένα βίας. Ενέπλεξαν παράγοντες και υποτίμησαν το ρόλο της ΔΕΑΒ, παρέβλεψαν τις προειδοποιήσεις των διαιτητών, άφησαν την Αστυνομία να παρακολουθεί αμέτοχη εγκληματικές συμπεριφορές.

Ο ν. 5085/2024 δίνει εργαλεία στην πολιτεία για πρόληψη της βίας, για έγκαιρη αποβολή παραγόντων, για εφαρμογή κυρώσεων σε εμπρηστικές δηλώσεις και συμπεριφορές. Αντί γι’ αυτό, η Κυβέρνηση εφάρμοσε μόνο το τελευταίο του εδάφιο, τη διακοπή του Πρωταθλήματος, αφού πρώτα άφησε το πρόβλημα να εξελιχθεί, ανεξέλεγκτα. Η βία στους τελικούς δεν ήταν τυχαία ούτε ξαφνική. Ήταν αποτέλεσμα πολιτικής αδιαφορίας, επιλεκτικής εφαρμογής του νόμου και ασυλίας για τους ισχυρούς. Ο αθλητισμός χρειάζεται κανόνες, δικαιοσύνη και ισονομία, όχι σιωπή, ανοχή και προσχηματικές διακοπές.

Ως ΣΥΡΙΖΑ-Προοδευτική Συμμαχία, τοποθετούμαστε θετικά στο Πρωτόκολλο Συνεργασίας με την Τουρκία, με πολιτική εγρήγορση και επίγνωση των κινδύνων.

Δηλώνουμε επιφύλαξη για τη Συμφωνία με τη Σαουδική Αραβία, λόγω της ασυμβατότητας της με τις αρχές της δημοκρατίας και των ανθρωπίνων δικαιωμάτων και επισημαίνουμε, ως προβληματική, την κυβερνητική ανεπάρκεια στη διαχείριση της κρίσης στο ελληνικό μπάσκετ και καλούμε σε πλήρη εφαρμογή της νομοθεσίας, χωρίς εκπτώσεις και επιλεκτικές παρεμβάσεις.

Ο αθλητισμός είναι υπόθεση των κοινωνιών και των αξιών τους και οι αξίες μας, κυρίες και κύριοι συνάδελφοι, δεν πρέπει να διαπραγματεύονται ούτε εντός ούτε εκτός συνόρων. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κυρία Κοντοτόλη.

Το λόγο έχει ο Ειδικός Αγορητής από το Κομμουνιστικό Κόμμα Ελλάδας, ο κύριος Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»)**: Ευχαριστώ, κύριε Πρόεδρε.

Πρόκειται, φυσικά, για δύο διακρατικές αθλητικές συμφωνίες με Τουρκία και Σαουδική Αραβία, παρόμοιες σχεδόν με άλλες αντίστοιχες παλαιότερες, με άλλες χώρες και αλήθεια, ποιος μπορεί να διαφωνήσει με αυτό, που γράφεται, στις Αιτιολογικές Εκθέσεις, πρώτα για τη Συμφωνία με την Τουρκία, για την ενίσχυση, δηλαδή, και τη βελτίωση της αθλητικής συνεργασίας και την προώθηση των καλών σχέσεων και της φιλίας, μεταξύ των δύο χωρών, αλίμονο, και σε ό,τι αφορά τη Σαουδική Αραβία, την εγκαθίδρυση ενός γενικού πλαισίου - γιατί αυτή η Συμφωνία με τη Σαουδική Αραβία - της μεταξύ τους συνεργασίας στον τομέα του αθλητισμού.

Το ζήτημα είναι πάντα σε ποιο πλαίσιο υλοποιούνται αυτού του είδους οι διακρατικές Συμφωνίες και για ποιο σκοπό. Και αυτό το πλαίσιο – νομίζω δεν θα διαφωνήσει κανείς – δεν είναι άλλο από το κοινωνικοοικονομικό καπιταλιστικό πλαίσιο του ολοένα και πιο εμπορευματοποιούμενου αθλητισμού. Είναι μια πορεία, η οποία συνεχίζεται, η εμπορευματοποίηση του αθλητισμού. Και άρα, ο πρωταρχικός σκοπός δεν μπορεί να είναι άλλος από το κέρδος. Το εμπόρευμα γι’ αυτό υπάρχει, για να δίνει κέρδος. Και αυτό το βλέπουμε να κυριαρχεί πια στον αθλητισμό και να αποτελεί και τη ρίζα του κακού για όσα απαράδεκτα και νοσηρά και καταδικαστέα, βεβαίως, φαινόμενα, που βλέπουμε, στο χώρο του αθλητισμού, βέβαια, αν αυτά που βλέπουμε στους τελικούς του ελληνικού μπάσκετ μπορεί να ονομαστεί «αθλητισμός».

 Ας δούμε, λιγάκι, πώς περιγράφεται ο στόχος της Αθλητικής Συμφωνίας με τη Σαουδική Αραβία, που έχει πενταετή διάρκεια, σε αντίθεση με τη Συμφωνία με την Τουρκία, που είναι μονοετής, με πρόβλεψη διαδοχικών ανανεώσεων.

Μια Σαουδική Αραβία, η οποία είναι μια χώρα ασφαλώς μεσαιωνική. Έρχεται από το παρελθόν, με κατοχυρωμένη τη γυναικεία ανισοτιμία – και είναι λέξη επιεικής. Μιλάμε για άγρια καταπίεση της γυναίκας. Η λέξη «ανισοτιμία» είναι πολύ επιεικής – με δημόσιες εκτελέσεις και ακρωτηριασμούς. Δεν ξέρω τι σχέση μπορεί να έχουν όλα αυτά με τον αθλητισμό.

 «Ενθάρρυνση της συνεργασίας» λέει η Συμφωνία με τη Σαουδική Αραβία «μεταξύ των δύο κρατών, για τη δημιουργία αθλητικών στελεχών, την κατάρτιση εξειδικευμένων επαγγελματιών προπονητών, τη διοργάνωση εναλλακτικών προπονητικών camps, μέσω αθλητικών φορέων», γενικώς και αορίστως. Προφανώς και ιδιωτικών αθλητικών εταιρειών. Έτσι δεν είναι; Αυτό αντιλαμβάνομαι εγώ. Επίσης «και αθλητικών και εθνικών αθλητικών Ομοσπονδιών, την προώθηση κοινών πρωτοβουλιών για την ενίσχυση της διαφάνειας και της χρηστής διοίκησης στον τομέα του αθλητισμού και την καταπολέμηση του ντόπινγκ».

Και όλα αυτά τα ωραία, που γράφονται, για τους τρόπους προώθησης της αθλητικής συνεργασίας, μεταξύ των δύο χωρών, για ανταλλαγές και κοινή κατάρτιση ειδικών και εμπειρογνωμόνων, αναφέρονται φυσικά ευθέως στον «αθλητισμό-κερδοφόρο εμπόρευμα», όπως είπαμε. Γι’ αυτόν το σκοπό θα γίνουν όλες αυτές οι συνεργασίες.

Όσο για το ντόπινγκ, που εξαπλώνεται, ολοένα ακόμα και σε μικρότερες ηλικίες, είναι ακριβώς αυτός ο «αθλητισμός-εμπόρευμα», που τον οδηγεί να μετατρέπεται και σε μέσο πλουτισμού. Αυτή είναι η ρίζα του κακού. Και, φυσικά, αυτό το ντόπινγκ συνεχώς εξελίσσεται και μάλιστα εξελίσσεται από τις ίδιες τις εταιρείες της επιστήμης και του αθλητισμού, οι οποίες μετά αναλαμβάνουν δήθεν και την καταπολέμησή του. Και γι’ αυτό, όπως λένε, είναι πάντα ένα βήμα πίσω από το ντόπινγκ.

 Στις Συμφωνίες γίνεται λόγος και για την Ολυμπιακή Εκεχειρία. Μια προσωρινή, δηλαδή, πολεμική ανάπαυλα, που αναφέρεται, ως επιδιωκτέα. Μόνο που αυτή η ιδέα ακυρώνεται, κάθε μέρα, από τους ίδιους τους ιμπεριαλιστικούς ανταγωνισμούς, που οδηγούν σε πολέμους. Τώρα που μιλάμε, οι πόλεμοι, που σοβούν σε όλο τον πλανήτη, είναι πάνω από 50, αυτήν τη στιγμή, εκτός από τους δύο μεγάλους, στην Ουκρανία και στη Μέση Ανατολή.

 Και φυσικά, αντιφάσκει αυτή η Ολυμπιακή Εκεχειρία - τελείως αντιφάσκει - στη γενικότερη πολιτική γραμμή, που υιοθετείται διεθνώς και από την Ευρωπαϊκή Ένωση, βεβαίως, με το περιβόητο ReArm Europe και τη λεγόμενη πολεμική οικονομία.

Πολεμική οικονομία και Ολυμπιακή Εκεχειρία, νομίζω ότι είναι έννοιες ασύμβατες.

 Στην Αθλητική Συμφωνία με την Τουρκία, ρητά αναφέρονται, ως στόχοι, εκτός των άλλων και «η καταπολέμηση της φαρμακοδιέγερσης», του ντόπινγκ, δηλαδή, «η καταπολέμηση της βίας, ειδικά στα αθλητικά στάδια». Έτσι ακριβώς γράφεται. Και «η ισορροπημένη υποστήριξη του επαγγελματικού και ερασιτεχνικού αθλητισμού».

Και το άρθρο 5, όλο το άρθρο αφιερώνεται στη συνεργασία μεταξύ των δύο χωρών στον τομέα της καταπολέμησης της χειραγώγησης των αγώνων. Πάρα πολύ ωραία.

Ας τα πάρουμε με τη σειρά. Καταρχάς, για την υποστήριξη του επαγγελματικού και ερασιτεχνικού αθλητισμού. Πρόκειται για «λόγια του αέρα» και συγγνώμη, που χρησιμοποιώ αυτή την έκφραση, αφού σε όλες τις καπιταλιστικές χώρες και στη χώρα μας, σε αντίθεση με τον επαγγελματικό, ο ερασιτεχνικός αθλητισμός φυτοζωεί, κυριολεκτικά. Λόγω της κρατικής υποχρηματοδότησης και της τραγικής έλλειψης αθλητικών χώρων, ιδιαίτερα στα μεγάλα αθλητικά κέντρα, πού να πάει να αθληθεί ένα παιδί, χωρίς να πληρώσει; Πού; Πουθενά, ουσιαστικά, ενώ ταυτόχρονα ωθείται από την ίδια την πολιτεία ο ερασιτεχνικός αθλητισμός σε λογικές και πρακτικές του αθλητισμού - εμπορεύματος.

Για το ντόπινγκ τα είπαμε. Άλλωστε, όλοι καταλαβαίνουμε ότι αποτελεί γνήσιο και στην πράξη αναγνωρισμένο τέκνο του εμπορευματοποιημένου αθλητισμού, αλλά ας σταθούμε για λίγο στη βία, ειδικά στα αθλητικά στάδια, όπως λέει η Συμφωνία. Καταρχάς, δεν υπάρχει γενικά μια βία στα αθλητικά στάδια, δηλαδή, γενικά μία βία των θεατών, αλλά υπάρχει μία βία οπαδική, κύριε Πρόεδρε. Η βία των οπαδικών στρατών. Οπαδικοί στρατοί τους οποίους εκτρέφουν, συντηρούν και θέτουν στην υπηρεσία τους, ως δυνάμεις κρούσης, διάφοροι μεγαλόσχημοι ιδιοκτήτες αθλητικών ομάδων εταιρειών.

Τα ζούμε, τα βλέπουμε, αυτές τις μέρες τις τελευταίες, στο χώρο του μπάσκετ. Και όσες συναντήσεις και αν γίνουν και όσες προφορικές ή γραπτές δεσμεύσεις και να υπάρξουν, αυτές θα είναι «κούφιες», όσο δεν κόβεται η ρίζα του αθλητισμού- εμπορεύματος. Είναι τόσο μεγάλα τα συμφέροντα, που συγκρούονται, τα οποία οδηγούν σε αυτά τα φαινόμενα. Γι’ αυτό και δεν έχουν σταματήσει, άλλωστε, παρά τις κατά καιρούς προσπάθειες της πολιτείας. Και δεν είναι καθόλου τυχαίο ότι η οπαδική βία «θέριεψε» ραγδαία, από τη δεκαετία του ‘80 και μετά, δηλαδή, μετά την επαγγελματοποίηση των πιο δημοφιλών αθλημάτων, όπως είναι το ποδόσφαιρο και το μπάσκετ.

Όσο για τη χειραγώγηση των αγώνων, αυτή και κι αν δεν είναι συνώνυμη και άμεση συνέπεια του ίδιου του στοιχήματος, που πια το στοίχημα έχει γίνει ηλεκτρονικό, σχεδόν αποκλειστικά. Το πρόβλημα, βέβαια, για τους κυβερνώντες και για όλους όσους έχουν κυβερνήσει είναι μόνο το παράνομο στοίχημα. Αυτό είναι το πρόβλημα. Γιατί με το νόμιμο στοίχημα, το νόμιμο τζόγο, δεν υπάρχει κανένα πρόβλημα για εσάς. Το προωθούν όλες οι κυβερνήσεις, με κάθε τρόπο.

Αλήθεια, όμως, ποια είναι η βασική αιτία της χειραγώγησης των αγώνων; Γιατί αναφέρεται στη Συμφωνία, γι’ αυτό το λόγο μιλάω γι’ αυτό. Δεν είναι το ότι διάφοροι μεγαλοεπιχειρηματίες, που κυριαρχούν στον αθλητισμό και ειδικότερα στο ποδόσφαιρο και στο μπάσκετ, που είναι τα πιο δημοφιλή αθλήματα, εμπλέκουν και αυτή τους την ενασχόληση με άλλες επιχειρηματικές τους δραστηριότητες; Δεν είναι αυτό; Είτε «στήνοντας» παιχνίδια, είτε ξεπλένοντας «μαύρο χρήμα», είτε εκμεταλλευόμενοι την αγάπη και το ενδιαφέρον χιλιάδων φιλάθλων για τα σωματεία τους, ώστε να φιλοτεχνούν για τους εαυτούς τους ένα δήθεν λαϊκό προφίλ, και βέβαια, να στρώνουν το έδαφος και για άλλους επιχειρηματικούς τους σχεδιασμούς; Αυτό είναι και «ας μην κρυβόμαστε πίσω από το δάχτυλό μας».

Άρα, η χειραγώγηση των αγώνων, τα «στημένα» παιχνίδια, ο τζόγος, η βία των οπαδικών στρατών, το «ξέπλυμα» του χρήματος και όλη αυτή η σαπίλα, που πολλές φορές γίνεται και φονική - με τη δολοφονία του αστυνομικού Λυγγερίδη, πριν από κάποιους μήνες- δεν είναι παρά τα παράγωγα και η φυσική κατάληξη της άκρατης επιχειρηματικής δράσης στον εμπορευματοποιημένο πια αθλητισμό. Αυτή η επιχειρηματική δράση τα γεννά, τα τρέφει και τα στέλνει στην αγορά, για να φέρουν κέρδη.

 Συνεπώς, αν θέλουμε αυτή η σαπίλα, αυτό το κακό να κοπεί από τη ρίζα του, αυτό δε μπορεί να γίνει - αυτή είναι η λύση, η ριζική λύση, η αποτελεσματική - δεν μπορεί να γίνει, χωρίς να καταργηθεί η επιχειρηματική δράση στον αθλητισμό, χωρίς να καταργηθεί συνολικά ο τζόγος, ώστε να γίνει πράξη. Και κλείνω εδώ. Αυτό που θέλει ο φίλαθλος κόσμος, το κάθε αθλητικό παιχνίδι να παίζεται καθαρά μέσα στο γήπεδο και με αγωνιστικούς μονάχα όρους.

Θα ψηφίσουμε «παρών», κύριε Πρόεδρε, και στις δύο συμφωνίες. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Αμυράς Γεώργιος, Γιώργος Ιωάννης, Δεληκάρη Αγγελική, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Οικονόμου Βασίλειος, Οικονόμου Θωμαΐς (Τζίνα), Παππάς Ιωάννης, Ράπτη Ζωή, Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Σταρακά Χριστίνα, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κομνηνάκα Μαρία, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Χαλκιάς Αθανάσιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε πολύ, κύριε Δελή.

Το λόγο έχει η κυρία Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ**): Κύριε Υπουργέ, κυρίες και κύριοι συνάδελφοι, προωθείται η Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας για τη συνεργασία στον τομέα του αθλητισμού, η οποία υπεγράφη, στην Αθήνα, στις 26/7/2022. Γιατί μετά από τρία χρόνια έρχεται προς κύρωση;

Στο πρώτο άρθρο, λέτε, μεταξύ άλλων, για ανταλλαγή οπτικοακουστικού υλικού και εγγράφων, που σχετίζονται με τον τομέα του αθλητισμού. Σε ποια έγγραφα αναφέρεστε; Επίσης, γίνεται λόγος για αμοιβαίες προσκλήσεις, για την παρακολούθηση συσκέψεων και συμποσίων. Τα έξοδα πώς θα καλύπτονται; Ο αθλητισμός είναι έκφραση πολιτισμού και εθνικής συνείδησης. Ζητάμε σαφείς εγγυήσεις, ρήτρες, αξιολόγηση πριν από την κύρωση.

Το δεύτερο άρθρο περιγράφει ένα μακρύ κατάλογο μορφών συνεργασίας με τη Σαουδική Αραβία, από την ανταλλαγή προπονητών και τεχνικής εμπειρίας, μέχρι τη διακυβέρνηση στον αθλητισμό και την αντιμετώπιση του ντόπινγκ. Η Ελλάδα είναι η κοιτίδα του Ολυμπισμού, του φίλαθλου πνεύματος και του δημοκρατικού αθλητισμού. Από την άλλη, η Σαουδική Αραβία είναι ένα κράτος, με συστηματικές διακρίσεις και αυτό είναι κάτι, που δεν γίνεται να παρακαμφθεί.

Στο άρθρο 3, αναφέρεται ότι τα Μέρη, στο πλαίσιο της αμοιβαιότητας και εντός των ορίων των πόρων τους, θα προχωρούν σε αμοιβαία ανταλλαγή αθλητικών αντιπροσωπειών και η χώρα φιλοξενίας θα καλύπτει τις δαπάνες επίσκεψης, τοπικές μετακινήσεις και λοιπά και η επισκέπτρια χώρα θα καλύπτει τις δαπάνες μετάβασης και επιστροφής από τη χώρα υποδοχής. Το παρόν, φαινομενικά, μοιάζει ισότιμο. Στην Ελλάδα, όμως, που υπάρχουν παραδείγματος χάρη σωματεία, που με το ζόρι τα βγάζουν πέρα, θα αναλαμβάνει αυτά τα έξοδα μιας χώρας, που έχει δισεκατομμύρια; Ποιος θα αποφασίζει γι’ αυτές τις αποστολές, ποιος θα επιλέγει τους αθλητές, με ποια κριτήρια; Πώς θα ελέγχεται το κόστος, υπάρχουν σχετικοί μηχανισμοί; Εδώ χρειάζεται διαφάνεια, γιατί αλλιώς θα την πληρώσει και πάλι ο Έλληνας φορολογούμενος.

Στο άρθρο 4, ορίζεται ότι εκπρόσωποι των δύο χωρών θα συναντώνται εναλλάξ στις δύο χώρες, όταν προκύπτει ανάγκη. Τι σημαίνει, «όταν προκύπτει ανάγκη», από ποιον θα κρίνεται και με ποια κριτήρια; Ποιος θα ελέγχει ότι δεν γίνονται απλά επισκέψεις, χωρίς ουσία, αλλά με κόστος για τους Έλληνες φορολογούμενους; Αυτές τις αναγκαίες επισκέψεις ποιος θα τις πληρώνει, ποιος θα συμμετέχει και με τι κόστος; Οι αποστολές πρέπει να εξυπηρετούν εθνικό σκοπό, όχι απλώς εντυπωσιασμό. Αυτές οι αποστολές πρέπει να έχουν συγκεκριμένη στόχευση και εδώ αναφέρονται εντελώς ασαφώς και αδιαφανώς.

Στο άρθρο 5, αναφέρεται ότι η Συμφωνία αυτή θα θεωρείται, ως γενικό πλαίσιο για τη συνεργασία των χωρών στον αθλητισμό. Τι σημαίνει «γενικό πλαίσιο», πώς θα ελέγχεται αυτό; Χωρίς άλλες λεπτομέρειες, χωρίς πιο συγκεκριμένους όρους; Αυτό είναι επικίνδυνο. Ανοίγει πόρτες να γίνονται ενέργειες, που δεν θα ελέγχονται από τη Βουλή. Τα αποτελέσματα αυτής της Συμφωνίας θα αξιολογούνται και πώς και κυρίως από ποιον;

Στο άρθρο 6, ορίζεται ότι αν προκύψει διαφωνία μεταξύ των Μερών, εκείνη θα διευθετείται φιλικά, μέσω διαβούλευσης, μεταξύ των Μερών, δια της διπλωματικής οδού, με τρόπο, που να εξυπηρετεί τα κοινά τους συμφέροντα. Ποιος ορίζει ποια είναι τα κοινά συμφέροντα; Το θέμα είναι να υπάρχει διαφάνεια στη διαδικασία της επίλυσης των διαφορών, αλλά και ταυτόχρονες εγγυήσεις ότι δεν θα παρακαμφθούν τα εθνικά μας συμφέροντα, σε περίπτωση φιλικής διευθέτησης. Βέβαια, δεν γίνεται να παραβλέψουμε, όπως αναφέρεται και σε πρόσφατα δημοσιεύματα και τη διεύρυνση της συνεργασίας, που συμφωνήθηκε, στη Σύνοδο του Συμβουλίου Συντονισμού Σαουδικής Αραβίας – Τουρκίας, που συνεδρίασε, στο Ριάντ, στις 18 του Μάη. Σύμφωνα με δηλώσεις του Τούρκου πρέσβη, στη Σαουδική Αραβία, οι δύο χώρες κατέληξαν σε μία σειρά πρωτοβουλιών συνεργασίας σε ευρύ φάσμα τομέων, μεταξύ των οποίων οι πολιτικές και διπλωματικές σχέσεις, η αμυντική βιομηχανία και ασφάλεια, το εμπόριο και οι επενδύσεις, η εκπαίδευση και η υγεία, ο πολιτισμός, τα μέσα ενημέρωσης και ο τουρισμός. Την ίδια στιγμή, αυτό που συμβαίνει στη μονή Σινά είναι τραγικό. Είναι τραγωδία για τη χώρα, η Κυβέρνηση να αφήνει τη μονή Σινά, στα χέρια φανατικών Ισλαμιστών και να μην μπορεί να προστατεύσει την Ορθοδοξία και τη μονή, να κάνει το αυτονόητο, δηλαδή.

Ως προς την Τουρκία, φέρνετε προς Κύρωση, ένα Πρωτόκολλο αθλητικής συνεργασίας, που υπογράψατε, στο τέλος του 2023 και το οποίο κάνει λόγο, μάλιστα, στο άρθρο 3, για αθλητική συνεργασία, με την κατάρτιση και υλοποίηση προτάσεων σχετικών με την Ολυμπιακή Εκεχειρία, που θα υποβληθούν στους διοργανωτές των Ολυμπιακών Αγώνων του 2024, στο Παρίσι και έρχεται προς κύρωση το 2025.

 Πραγματικά, πιστεύετε ότι μπορεί να προωθήσει την Ολυμπιακή Εκεχειρία μία χώρα, που παραβιάζει καθημερινά τον ελληνικό εναέριο χώρο; Μία χώρα, η οποία καθημερινά προκαλεί, αμφισβητεί την εθνική μας κυριαρχία στο Αιγαίο, παραβιάζει διεθνείς συνθήκες και καλλιεργεί εχθρικές πρακτικές; Αναρωτιόμαστε πώς είναι δυνατόν να υπογράφουμε νέο πρωτόκολλο συνεργασίας, όταν η άλλη πλευρά δεν έχει επιδείξει κανένα ουσιαστικό δείγμα καλής θέλησης. Πώς μπορούμε να μιλάμε για αθλητική φιλία, όταν η Τουρκία εργαλειοποιεί συστηματικά και τον αθλητισμό για τους δικούς της σκοπούς;

Στο άρθρο 4, αναφέρονται ενδεικτικά ζητήματα, στα οποία θα εστιάζουν τα Συμβαλλόμενα Μέρη, στο πλαίσιο πολυμερών αθλητικών συναντήσεων, όπως η καταπολέμηση της φαρμακοδιέγερσης, η λήψη ευεργετικών μέτρων εργασίας, που απορρέουν από τις αθλητικές δραστηριότητες, η καταπολέμηση της βίας κλπ.. Καλούμαστε να αποδεχτούμε, ως ισότιμο συνομιλητή, την Τουρκία, μια χώρα, που πολιτικοποιεί αθλητικά γεγονότα, που προβάλλει εθνικιστικά και επεκτατικά σύμβολα, ακόμη και μέσα στα γήπεδα και πόσα ακόμη.

Στο άρθρο 5, ποιος μπορεί να μας εγγυηθεί ότι μπορεί να θεωρείται αξιόπιστος εταίρος η Τουρκία στην καταπολέμηση της χειραγώγησης;

Στο άρθρο 6, προβλέπεται η υλοποίηση προγραμμάτων ανταλλαγής ειδικών του αθλητισμού, αξιωματούχων και προπονητών και η συμμετοχή τους σε σχετικά σεμινάρια και συνέδρια. Πρέπει να υπάρχει διαφάνεια και έλεγχος στους φορείς, που συμμετέχουν, ώστε να αποφεύγονται φαινόμενα διαπλοκής ή εξυπηρέτηση συμφερόντων. Με μία χώρα, όμως, όπως είναι η Τουρκία, δεν το θεωρούμε πολύ εφικτό αυτό. Επιπλέον, δεν αναφέρεται το κόστος επιβάρυνσης του κρατικού προϋπολογισμού.

Στο άρθρο 7, προβλέπεται η αμοιβαία ενθάρρυνση αθλητών, σωματείων και εθνικών ομάδων των δύο Συμβαλλόμενων Μερών για τη συμμετοχή σε διμερείς και διεθνείς αγώνες, οι οποίοι θα διεξάγονται και στις δύο χώρες. Δεν μπορεί η Ελλάδα να συμμετέχει αδιακρίτως σε διμερείς αγώνες με χώρες, που δεν σέβονται την εθνική μας κυριαρχία, την ιστορία μας ή τα εθνικά μας σύμβολα. Κράτη, όπως η Τουρκία, προκαλούν, διαρκώς, με ανιστόρητες διεκδικήσεις. Σε αυτές τις περιπτώσεις, η συμμετοχή μας σε τέτοιου είδους συμφωνίες νομιμοποιεί τις προκλήσεις, που δεχόμαστε. Οι διεθνείς αθλητικοί αγώνες δεν πρέπει να γίνονται εργαλείο πολιτικής σκοπιμότητας ή προπαγάνδας.

Στο άρθρο 8, προβλέπεται η ανταλλαγή πληροφοριών, εγγράφων, βιβλίων, δημοσιευμάτων, ταινιών και άλλου υλικού αθλητικής δραστηριότητας, μεταξύ των αθλητικών ομοσπονδιών και φορέων των δύο Συμβαλλόμενων. Ποιος θα αξιολογεί, εάν τα βιβλία ή οι δημοσιεύσεις ή οι ταινίες, που ανταλλάσσονται, είναι συμβατά με την εθνική και πολιτισμική ταυτότητα της Ελλάδας; Υπάρχει σαφής κίνδυνος να προωθηθεί ανθελληνικό υλικό, ειδικά, αν προέρχεται από χώρες με ιστορικά ή πολιτικά αντικρουόμενα συμφέροντα με την πατρίδα μας, όπως η Τουρκία.

Στο άρθρο 9, όπου προβλέπεται η από κοινού υποστήριξη των εκπροσώπων των διεθνών αθλητικών ομοσπονδιών και των αθλητικών φορέων των δύο Συμβαλλόμενων Μερών, μέσω διαβουλεύσεων, οι διαβουλεύσεις δεν πρέπει να καταλήγουν σε αποφάσεις, που δεσμεύουν την Ελλάδα, μέσω του αθλητισμού, χωρίς τη ρητή συναίνεση της πολιτείας και χωρίς να διασφαλίζεται ότι τα εθνικά συμφέροντα και η ελληνική νομοθεσία γίνονται σεβαστά.

Ως προς τα άρθρα 10 και 11, θεωρούμε ότι επίσης χρειάζεται εποπτεία από την πολιτεία, για να αποφευχθούν ύποπτες ή επιζήμιες συνεργασίες.

Ως προς το άρθρο 12, αναρωτιόμαστε με ποια λογική προσφέρουμε υψηλών προδιαγραφών ιατρική κάλυψη σε τουρκικές αποστολές, ενώ πολλοί Έλληνες περιμένουν μήνες για ένα ραντεβού στο νοσοκομείο.

Στο άρθρο 14, προβλέπεται η παύση της ισχύος του Πρωτοκόλλου Αθλητικής Συνεργασίας, μεταξύ της Κυβέρνησης της Ελληνικής Δημοκρατίας και της Δημοκρατίας της Τουρκίας, το οποίο υπογράφηκε, στις 4 Μαρτίου του 2013, στην Κωνσταντινούπολη. Αναρωτιόμαστε πώς είναι δυνατόν να υπογράφουμε ένα νέο Πρωτόκολλο συνεργασίας, όταν η άλλη πλευρά δεν έχει επιδείξει κανένα ουσιαστικό δείγμα καλής θέλησης; Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Ασημακοπούλου.

Το λόγο έχει ο Ειδικός Αγορητής της Κ.Ο. «Νέα Αριστερά», κύριος Χουσεΐν Ζεϊμπέκ.

**ΧΟΥΣΕΙΝ ΖΕΙΜΠΕΚ (Ειδικός Αγορητής της Κ.Ο «Νέα Αριστερά»):** Ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε σήμερα εδώ, για να συζητήσουμε δύο Κυρώσεις. Την «Κύρωση του Πρωτοκόλλου Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας» και την «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας για τη συνεργασία στον τομέα του Αθλητισμού».

Επιτρέψτε μου να ξεκινήσω με την πρώτη. Κύριε Υπουργέ, κυρίες και κύριοι συνάδελφοι, με το παρόν σχέδιο νόμου, η Κυβέρνηση προχωρά σε Κύρωση του Πρωτοκόλλου Αθλητικής Συνεργασίας με την Τουρκία, που υπογράφτηκε, στην Αθήνα, στις 7 Δεκεμβρίου του 2023. Μια Συμφωνία, που θα έπρεπε να έχει έρθει για Κύρωση, τουλάχιστον ένα χρόνο νωρίτερα. Ωστόσο, είναι θετικό που οι δύο πλευρές συμφωνούν ότι ο αθλητισμός μπορεί να αποτελέσει μια αποτελεσματική «γέφυρα» προόδου και συνεργασίας μεταξύ των γειτονικών λαών Ελλάδας – Τουρκίας, ενισχύοντας τους δεσμούς φιλίας, κάτι που αναφέρεται ρητά και στην Αιτιολογική Έκθεση του παρόντος σχεδίου νόμου, όπου γράφεται πως επιδιώκεται η περαιτέρω ενίσχυση και βελτίωση της αθλητικής συνεργασίας και η προώθηση των καλών σχέσεων και της φιλίας μεταξύ των δύο χωρών. Είναι απολύτως βέβαιο ότι ο αθλητισμός, οι Ολυμπιακές Ιδέες, η Ολυμπιακή Εκεχειρία, τα Ολυμπιακά Ιδεώδη, εν γένει, ιδιαίτερα έτσι όπως τα γνωρίσαμε κατά την Αρχαιότητα, μπορούν να συμβάλλουν αποτελεσματικά στην εδραίωση σχέσεων εμπιστοσύνης και καλής γειτονίας μεταξύ των λαών.

Εν προκειμένω, μεταξύ Ελλάδας και Τουρκίας, το παρόν νομοσχέδιο, στην ουσία αντικαθιστά και επικαιροποιεί το Πρωτόκολλο Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας, που υπογράφηκε στην Κωνσταντινούπολη, στις 4 Μαρτίου 2013 και κυρώθηκε με το νόμο 4295/2014. Επίσης, το παρόν Πρωτόκολλο συμβαδίζει με τις πάγιες Ενωσιακές πρακτικές της Ευρωπαϊκής Ένωσης και του ΟΑΣΑ, στα πρότυπα προηγούμενων μνημονίων συνεργασίας μεταξύ χωρών.

Επιτρέψτε μου μερικές επισημάνσεις επί των άρθρων. Το άρθρο 2 με τίτλο «Αξία και διατήρηση των Ολυμπιακών Αγώνων» αναφέρεται στην αξία των αρχών του Ολυμπισμού και στη διοργάνωση αγώνων καθαρής συνείδησης. Είναι αλήθεια πως και για τους σύγχρονους Ολυμπιακούς Αγώνες, όπως δυστυχώς και σχεδόν για το σύνολο των σημερινών διεθνών αθλητικών αγώνων, δύσκολα μπορούμε να ισχυριστούμε ότι διέπονται από το Ολυμπιακό Ιδεώδες, ότι αυτού του είδους οι αρχές αποτελούν την «πυξίδα», κατά τη διεξαγωγή αυτών των αγώνων. Η πλήρης εμπορευματοποίηση του αθλητισμού, τα τεράστια ποσά που διακυβεύονται, οι τεράστιες απολαβές, οι χορηγοί - κολοσσοί, ο τζόγος, το ντόπινγκ, όλα τα παραπάνω έχουν αλλοιώσει, σε κρίσιμο βαθμό, το νόημα και το Ολυμπιακό Πνεύμα, που συναντούσαμε παλιότερα. Να μιλάμε, σήμερα, για αγώνες καθαρής συνείδησης, λοιπόν, είναι σαν να αρνούμαστε να δούμε την πραγματικότητα από την οποία, δυστυχώς, τα ιδανικά πολλές φορές απουσιάζουν.

Δεν λέμε ότι είναι κακό να κυνηγάς το όνειρο, ακόμη και αν αυτό είναι ουτοπικό, κάθε άλλο, θα σας έλεγα να ξεκινήσουμε, πρώτα, από το σπίτι μας, γιατί όσα έγιναν την Κυριακή, στο Στάδιο Ειρήνης και Φιλίας και τα όσα ακολούθησαν αποτέλεσαν, για μια ακόμη φορά, κακοποίηση του αθλητισμού, ακόμα και του επαγγελματικού αθλητισμού, όπως τον ζούμε, τα τελευταία αρκετά χρόνια.

Είναι, λοιπόν, μάταιο, ειδικά έτσι όπως είναι δομημένος ο επαγγελματικός αθλητισμός στην Ελλάδα, να μιλάμε για αγώνες καθαρής συνείδησης, για ιδανικά, αξίες, για το ευ αγωνίζεσθαι. Και εδώ οι ευθύνες, που βαραίνουν την Κυβέρνηση της Νέας Δημοκρατίας, τη δική σας Κυβέρνηση για όλη την κατάσταση, που βιώνει ο εγχώριος αθλητισμός, είναι τεράστιες, γιατί επί μακρόν «κλείσατε το μάτι» και ανεχτήκατε τέτοια φαινόμενα και συμπεριφορές και φτάσαμε σήμερα να βρισκόμαστε στο σημείο μηδέν. Η Κυβέρνηση, ενώ έμεινε απαθής, στο κλίμα τοξικότητας, που καλλιεργούσαν οι παράγοντες των δύο ομάδων, σήμερα, προέβη σε άτακτη υποχώρηση, απέναντι σε μεγαλο - παράγοντες και αντί να εφαρμοστεί ο νόμος και να ενεργοποιηθεί ο μηχανισμός πρόληψης και τιμωρίας παρανομούντων, απείλησε με διακοπή του Πρωταθλήματος και την πρόωρη λήξη του.

Διαφωνούμε με τη διακοπή των αγώνων. Ζητάμε, κύριε Υπουργέ, να εφαρμοστούν, όμως και να επιβληθούν ποινές. «’Oλα στο φως», τίποτα σε κλειστά γραφεία. Με τη φίλαθλη κοινή γνώμη να παρακολουθεί πραγματικά αηδιασμένη αυτές τις εξελίξεις και φυσικά τον ερασιτεχνικό αθλητισμό, τον μαζικό λαϊκό αθλητισμό, αφημένο στην τύχη του, με τους ερασιτέχνες αθλητές, τις ομάδες, τα σωματεία να παλεύουν μόνοι τους, ακόμη και έτσι, πάντως, εμείς λέμε ότι σωστά γίνεται αναφορά στο Ολυμπιακό Ιδεώδες, στο άρθρο 2 της Συμφωνίας Ελλάδας - Τουρκίας και ορθώς το άρθρο 3 προβλέπει μέτρα για την ενίσχυση δράσεων και πρωτοβουλιών για την Ολυμπιακή Εκεχειρία.

Στο άρθρο 4, με τίτλο «Πεδία Αθλητικής Συνεργασίας», ορίζονται έξι Πεδία Αθλητικής Συνεργασίας. Ιδιαίτερη αξία έχει το σημείο 5, που αναφέρεται στην ενίσχυση της συμμετοχής γυναικών στον αθλητισμό. Ένα καίριο ζήτημα, αυτό της προώθησης ίσων ευκαιριών στην ισότητα των δύο φύλων.

 Ειδικά, όπου η συμμετοχή των γυναικών βρίσκεται σε χαμηλά επίπεδα, σε σχέση με το μέσο όρο της Ευρωπαϊκής Ένωσης, θα σας καλούσα στην εξειδίκευση της συνεργασίας να παροτρύνετε τις ομοσπονδίες να ενισχύσουν τις δράσεις, που ωθούν και προτρέπουν τις γυναίκες και στις δύο χώρες να ασχοληθούν πιο ενεργά με τον αθλητισμό. Θα πρότεινα, επίσης, να προσθέσετε και ένα έβδομο σημείο, που να αφορά στη συνεργασία στα θέματα παραγωγικής ανάπτυξης της βάσης του αθλητισμού, μέσα από διμερείς βαλκανικές και διεθνείς αθλητικές συναντήσεις. Έχει σημασία να μπορούν και οι δύο χώρες να ενισχύσουν τη συμμετοχή και ενασχόληση με τον αθλητισμό για παιδιά σχολικής ηλικίας, με στόχο να μεγαλώσει η βάση της παραγωγικής πυραμίδας όλου του αθλητικού οικοδομήματος, αθλητικές δραστηριότητες, αγώνες, τουρνουά, διοργανώσεις για νεαρές ηλικίες.

Στο άρθρο 6, επικυρώνεται η ανταλλαγή γνώσεων και τεχνογνωσίας, μέσω προπονητών και αθλητών. Στη χώρα μας, αυτό υπήρχε και υπάρχει, εδώ και χρόνια, στο μπάσκετ, στο ποδόσφαιρο και στα άλλα σπορ και είναι σημαντική η πρόοδος, που έχει επιτευχθεί και στις δύο πλευρές.

Τέλος, όλα τα άρθρα 7, 9, 10, 11 και 12, που ενθαρρύνουν τη συνεργασία σε διεθνές επίπεδο, συμβάλλουν καθοριστικά στην επίτευξη των στόχων της Συμφωνίας.

Σε ό,τι αφορά την Κύρωση της Συμφωνίας Αθλητικής Συνεργασίας με την Κυβέρνηση του Βασιλείου της Σαουδικής Αραβίας, πρόκειται για συμφωνία, που υπεγράφη, στην Αθήνα, το καλοκαίρι του 2022. Φέρνει, δηλαδή, για επικύρωση μια δεύτερη Συμφωνία Αθλητικής Συνεργασίας, που υπογράψατε, τρία χρόνια πριν.

Θα θέλαμε να μας πείτε κάτι. Γιατί αυτή η καθυστέρηση και γιατί τη φέρνετε τώρα. Δεν μας λέτε επίσης, τι ακριβώς συνεργασία είχαμε με το κράτος της Σαουδικής Αραβίας και αν υπήρξε κάποια πρόοδος. Αν κρίνω από τους στόχους του νομοσχεδίου, όπως αυτοί αναφέρονται στην Εισηγητική Έκθεση, αφορούν μόνο μακροπρόθεσμους στόχους. Ενώ, ως άμεσος στόχος τίθεται η τυπική έγκριση της Συμφωνίας από τη Βουλή, σύμφωνα με την παράγραφο 1 του άρθρου 28 του Συντάγματος.

Πρόκειται, δηλαδή, για μια τυπική διαδικασία, για να έχει ισχύ η Συμφωνία στην ελληνική έννομη τάξη. Συνεπώς, δεν έχει και ιδιαίτερη αξία να αναφερθούμε στα επιμέρους άρθρα, στα οποία συναντάμε γενικολογίες, που απαιτούν περαιτέρω εξειδίκευση.

Όμως, θα μου επιτρέψετε να επισημάνω κάποια θέματα, που αφορούν εν γένει την έτερη συμβαλλόμενη πλευρά, αυτή της Σαουδικής Αραβίας. Πρόκειται για μια χώρα με σοβαρά θέματα καταχώρισης δημοκρατικών δικαιωμάτων, παραβίασης ανθρωπίνων δικαιωμάτων και θέματα ρατσιστικής και έμφυλης βίας. Να θυμίσω τις εκατόμβες νεκρών εργατών από τρίτες χώρες, που εργάζονται σε έργα υποδομών, λόγω της καταπάτησης στοιχειωδών εργατικών δικαιωμάτων.

Τέλος, η συγκεκριμένη χώρα έχει υποβάλει υποψηφιότητα διοργάνωσης του Μουντιάλ ποδοσφαίρου 2034 και φυσικά, κόπτεται να αναπτύξει τις σχέσεις της με χώρες της Ευρωπαϊκής Ένωσης, καθώς και με χώρες - μέλη διεθνών οργανισμών. Σε καμία περίπτωση, δεν ισχυρίζομαι ότι μια συνεργασία στον αθλητισμό θα ήταν από μόνη της αρνητική. Απεναντίας, υπό προϋποθέσεις, θα μπορούσε να βοηθήσει και το άλλο μέρος να ασπαστεί τις Ολυμπιακές Αρχές και να φιλελευθεροποιήσει την κοινωνία της. Όμως, βλέπουμε εδώ πως και στα επτά άρθρα της Συμφωνίας δεν αναφέρεται τίποτα για το Ολυμπιακό Ιδεώδες και την Ολυμπιακή Εκεχειρία, γεγονός που, προφανώς, δεν έρχεται τυχαία. Συνολικά και για τις δύο Κυρώσεις επιφυλασσόμαστε για την Ολομέλεια.

Σας ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Ευχαριστούμε πολύ, κύριε Ζεϊμπέκ.

Το λόγο, παρακαλώ, έχει ο κ. Βορύλλας, ο Ειδικός Αγορητής από το «Δημοκρατικό Πατριωτικό Κίνημα “ΝΙΚΗ”.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «Νίκη»»):** Ευχαριστώ, κύριε Πρόεδρε.

Πριν τοποθετηθώ στην Κύρωση των Συμφωνιών Αθλητικής Συνεργασίας μεταξύ της Ελλάδας και των χωρών της Σαουδικής Αραβίας και της Τουρκίας, θα ήθελα να αναφερθώ σε όσα συμβαίνουν σε βάρος της Ιεράς Μονής Αγίας Αικατερίνης, στο όρος Σινά. Πρόκειται για το αρχαιότερο εν λειτουργία χριστιανικό μοναστήρι στον κόσμο, με 15 αιώνες συνεχούς λειτουργίας. Με μία κατάφωρα άδικη απόφαση αιγυπτιακού δικαστηρίου, περιουσιακά στοιχεία της Ιεράς Μονής αρπάζονται από το αιγυπτιακό δημόσιο.

Οι προσωπικές ευθύνες του Πρωθυπουργού είναι τεράστιες. Υποτίθεται ότι είχε αναλάβει προσωπικά τις διαπραγματεύσεις, με τον πρόεδρο της Αιγύπτου και πως το είχε επιλύσει. Καλούμε την Κυβέρνηση να παρέμβει, με στόχο την επίτευξη μιας διεθνούς συμφωνίας, υπό την αιγίδα της UNESCO και του Οργανισμού των Ηνωμένων Εθνών, ώστε να αναγνωριστούν όλα τα ιστορικά και ιδιοκτησιακά δικαιώματα της μονής για το σύνολο των περιουσιακών στοιχείων, άπαξ και δια παντός.

Επιστρέφοντας στα εν λόγω νομοσχέδια, το κίνημά μας θεωρεί πως οι συμφωνίες Αθλητικής Συνεργασίας έχουν θετικά σημεία και τις υποστηρίζουμε.

Ωστόσο, γενικά, τέτοιες Συμφωνίες καλό θα είναι να προάγουν και άλλα ιδεώδη, όπως τον περιορισμό της άκρατης εμπορευματοποίησης του αθλητισμού, της προβολής αθλημάτων, που δεν είναι ευρέως γνωστά, το σεβασμό στις θρησκευτικές ελευθερίες και στα σύμβολα της πίστεως.

Σήμερα, στον παγκόσμιο αθλητισμό και με την οργανωμένη πίεση των δικαιωματιστών, έχουμε μία αλλοίωση του αθλητικού ιδεώδους. Το κίνημά μας υποστηρίζει ότι οι αθλητές, που έχουν ανδρικά γενετικά χαρακτηριστικά, δεν πρέπει να γίνονται δεκτοί σε αγώνες γυναικών. Η προστασία στο δικαίωμα των αθλητών να μπορούν να αγωνίζονται, επί ίσοις όροις, θα πρέπει να ξαναγίνει σημαία μας και να εμποδίσουμε φαινόμενα, που οδηγούν στην απαξίωση του αθλητισμού.

Η Κύρωση των Συμφωνιών αθλητικής συνεργασίας θα έχει οφέλη στους τομείς ανταλλαγής της τεχνογνωσίας στον αθλητισμό, κοινά προγράμματα εκπαίδευσης αθλητών και προπονητών, διοργανώσεις διεθνών αγώνων και αθλητικών διοργανώσεων, καταπολέμησης του ντόπινγκ και της αθλητικής βίας, ανταλλαγής της εξειδικευμένης γνώσης στους τομείς της ασφάλειας, προετοιμασίας και διεξαγωγής αθλητικών διοργανώσεων, προώθησης του αθλητισμού, σε ερασιτεχνικό και επαγγελματικό επίπεδο, υποστήριξης προτάσεων συνεργασίας για την αναβίωση της Ολυμπιακής Εκεχειρίας.

Θα θέλαμε εδώ να προσθέσουμε ότι στην πράξη πολλές Συμφωνίες υπογράφονται, αλλά δεν εφαρμόζονται πλήρως, λόγω γραφειοκρατικών καθυστερήσεων, ενώ οι διαδικασίες εγκρίσεων χρηματοδοτήσεων μπορεί να είναι χρονοβόρες, με αποτέλεσμα η παρούσα Συμφωνία να μην μπορέσει να υλοποιηθεί και να μην αποδώσει τα αναμενόμενα. Οπότε, το κράτος μας και στο μέρος που του αναλογεί, από τη στιγμή που υπογράφει τέτοιες Συμφωνίες, θα πρέπει να είναι σε θέση να τις υλοποιεί.

Θεωρούμε ιδιαίτερα ενδιαφέρον ότι η Ελλάδα και η Σαουδική Αραβία, τα τελευταία χρόνια, ενισχύουν τη διμερή τους συνεργασία στο ανώτατο επίπεδο και σε ένα ευρύ φάσμα τομέων, όπως η άμυνα, οι επενδύσεις, το εμπόριο, η ενέργεια, ο τουρισμός, ο πολιτισμός και ο αθλητισμός. Δίνουμε ιδιαίτερη σημασία στο μεγάλο έργο, που θα συνδέσει ηλεκτρικά Ελλάδα και Σαουδική Αραβία, κάτι που πραγματικά μπορεί να αλλάξει τις ισορροπίες, στην Ανατολική Μεσόγειο. Αν ολοκληρωθεί το έργο, η Ελλάδα θα γίνει ο κύριος κόμβος μεταφοράς ηλεκτρικής ενέργειας, σε όλη την Ευρωπαϊκή Ένωση.

Όσον αφορά την Τουρκία, παρά τα ήρεμα νερά, που επιχειρεί η Κυβέρνηση, αυτή εξακολουθεί να έχει στρατηγικό στόχο να δημιουργεί τετελεσμένα, όπως έγινε στην Κάσο, τον Ιούλιο του 2024 και στα Ίμια, τον Ιανουάριο του 1996, με τη θεωρία των γκρίζων ζωνών, αλλά και με την αμφισβήτηση της κυριαρχίας, επί αρκετών νησιών μας. Σε αυτή τη θεωρία έχει θεμελιώσει τις διεκδικήσεις της στο Αιγαίο και στην Ανατολική Μεσόγειο, με χαρακτηριστικό παράδειγμα, το μπλοκάρισμα με στρατιωτικά μέσα της ηλεκτρικής διασύνδεσης Ελλάδας – Κύπρου – Ισραήλ, έργο χρηματοδοτούμενο από την Ευρωπαϊκή Ένωση. Πιστεύουμε ότι αυτή η εξωτερική πολιτική είναι λανθασμένη, διότι δίνει εσφαλμένη εντύπωση σε διεθνές επίπεδο ότι οι δύο χώρες έχουν εξομαλύνει τις διαφορές τους, κάτι που ασφαλώς δεν ισχύει με το casus belli ενεργό, εδώ και τριάντα χρόνια κατά της χώρας μας.

Τέλος, θα ήθελα να συγχαρώ τον Υπουργό για το ψηφιακό εργαλείο e-Kouros II και εύχομαι από καρδιάς, η σημερινή του συνάντηση με τους παράγοντες του μπάσκετ να καταλήξει σε μία υγιή συμφωνία. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Βορύλλα.

Ο επόμενος ομιλητής είναι ο Ειδικός Αγορητής της Κ.Ο. «Πλεύση Ελευθερίας - ΖΩΗ ΚΩΝΣΤΑΝΤΟΠΟΥΛΟΥ», κύριος Αδαμάντιος Καραναστάσης.

 **ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι, δεν θα ξοδέψω σχεδόν καθόλου από τον χρόνο μου. Θα σεβαστώ και την πολύ δύσκολη μέρα, που έχει ο Υπουργός. Εγώ δεν περίμενα να είστε εδώ πέρα. Είναι μια δύσκολη μέρα, που ελπίζουμε όλοι να έχει κάποιο αίσιο τέλος. Οπότε θα είμαι σύντομος και θα επιφυλαχθώ για την Ολομέλεια, για να αναλύσω τις σκέψεις μου.

Σχετικά με τις Κυρώσεις, κατά κανόνα είμαστε υπέρ των Κυρώσεων, που έχουν αυτό το θετικό πρόσημο. Φυσικά, υπάρχουν κάποιες επιφυλάξεις για τη Σαουδική Αραβία, σε σχέση με το καθεστώς, με το τι συμβαίνει, εκεί πέρα, σε άλλα επίπεδα και άλλου είδους Συμφωνίες, που έχουμε αντισταθεί, αλλά θέλουμε να πιστεύουμε ότι αθλητισμός ενώνει και να κοιτάμε μόνο το αθλητικό προφίλ. Υπάρχει, ήδη, ανταλλαγή αθλητικού δυναμικού πολύ σημαντική, σε μια χώρα, που έχει τη δυνατότητα, βέβαια, να αναπτυχθεί αθλητικά και ακόμα περαιτέρω και να είναι πολύ σημαντικό και για μας και για αυτούς, σε κάθε επίπεδο, η συνεργασία.

Με την Τουρκία τι να πούμε; Η Τουρκία είναι μια χώρα, που τη θεωρώ αδελφή χώρα, ένα φιλόξενο λαό, που κάποιοι μας έχουν βάλει σε αντιπαράθεση, για διάφορα συμφέροντα, παραποιώντας εκατέρωθεν την ιστορία. Εμπλέκεται και η Τουρκία στο κομμάτι της αντιπαράθεσης, καθώς εργάζονται σημαντικοί Τούρκοι στις ομάδες, που είναι σε αντιπαράθεση.

Σε σχέση με τη συνάντησή σας, σήμερα, κύριε Υπουργέ, θα σας πρότεινα και θα σας παρακαλούσα προσωπικά να είστε άτεγκτος. Οι νόμοι υπάρχουν. Τους ψηφίσαμε τους νόμους αυτούς. Έγιναν εκατέρωθεν λάθη και από τις δύο διοικήσεις. Οι φίλαθλοι παίρνουν γραμμή, παίρνουν παράδειγμα. Δεν θα είμαι ενάντια στους φιλάθλους, ούτε καν ενάντια. Θα κάνω και εγώ μια εισήγηση στους διοικούντες, που έκαναν λάθη, έγιναν εκατέρωθεν λάθη, έγιναν εμπρηστικές τοποθετήσεις, να μαζευτούν.

Θα ήταν μια πρόταση ίσως, κύριε Υπουργέ, να μη γίνει καμία δήλωση αυτό το διάστημα από τις διοικήσεις, να απαγορευθούν οι δηλώσεις. Να δώσουν δέσμευση ότι δεν θα δηλώσουν τίποτα, για να πάρουν ένα μήνυμα οι φίλαθλοι, ότι σιωπούν και εάν τυχόν, το οποίο το έχουμε συζητήσει, βριστεί η μάνα, ο πατέρας, η κόρη, η χώρα, η πατρίδα αθλητή ή ανθρώπου, που εκείνη τη στιγμή εργάζεται, μέσα στο γήπεδο, γιατί εργάζονται οι άνθρωποι, όπως εγώ εργάζομαι στο θέατρο, αυτοί εργάζονται στο γήπεδο, να αδειάσει το γήπεδο. Σταματάει ο αγώνας, αδειάζει το γήπεδο και συνεχίζουμε, αλλιώς θα υπάρξουν σοβαρά προβλήματα και ίσως αντιμετωπίσουμε καταστάσεις ανεξέλεγκτες.

 Θα πρότεινα να τηρηθούν οι νόμοι, που ψηφίσαμε μαζί και θα συνεχίσω, αναλύοντας στην Ολομέλεια.

 Σας ευχαριστώ πολύ και καλή τύχη σήμερα.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε πολύ, κύριε Καραναστάση.

Κύριε Υπουργέ έχετε το λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού)**: Κύριε Πρόεδρε, συγγνώμη για τη διακοπή.

Κύριε Βορύλλα και κύριε Καραναστάση, ευχαριστώ πάρα πολύ για την ευχή, που δώσατε, γιατί είναι κοινή η προσπάθεια. Η επιδίωξη δεν είναι του Βρούτση ούτε της Κυβέρνησης. Είναι κοινή προσπάθεια για κάτι, που πετύχαμε όλοι μαζί εδώ μέσα, με κοινή ψήφο και κοινή κατεύθυνση.

Απλά θέλω να σας πω, ότι η Βουλή προηγείται των πάντων. Σας το λέω αυτό από δική μου εμπειρία διαχρονική και σε παλιότερες στιγμές πολύ - πολύ δύσκολες, που έχω διαχειριστεί, ότι η Βουλή είναι ο ύψιστο θεσμός. Κανείς δεν μπορεί να λείπει από τη Βουλή, μπορεί να λείπει από οπουδήποτε αλλού. Μπορεί να καθυστερήσει οτιδήποτε άλλο, αλλά η Βουλή και ο σεβασμός, απέναντι στους Βουλευτές και τις Κοινοβουλευτικές Ομάδες, είναι το ύψιστο. Γι’ αυτό είμαι εδώ και ευχαριστώ πολύ, που κατανοείτε και ο χρόνος είναι έτσι, όπως πρέπει.

Στο τέλος θα τοποθετηθώ για το ζήτημα και θα πω αυτό που πρέπει, γιατί πρέπει και η Βουλή να ενημερωθεί. Το κρατώ, όμως για το τέλος και προς όλους. Ευχαριστώ.

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Ευχαριστώ πολύ, κύριε Πρόεδρε.

 Κύριε Υπουργέ, κυρίες και κύριοι συνάδελφοι, θα είμαι λακωνικός.

 Σας τιμά, κύριε Υπουργέ, αυτό που μόλις τώρα αναφέρατε, την αξία που δίνετε στον κοινοβουλευτισμό και πρέπει όλοι να σεβόμαστε τους θεσμούς, άσχετα αν έχουμε τις όποιες διαφορές αναμεταξύ μας ιδεολογικές ο σεβασμός, όμως απέναντι στον κοινοβουλευτισμό, πρέπει να είναι από όλους το ίδιο και να είναι ισχυρός.

Παραβρέθηκα στο «e- KOUROS II», που είναι πραγματικά μία εξαιρετική δουλειά. Είναι μια καταπληκτική δουλειά διακομματική, που τη στηρίξαμε όλα τα Κόμματα. Αυτό είναι ένα εργαλείο - στολίδι για τον αθλητισμό μας και τις πληροφορίες, που μπορούμε να αντλήσουμε. Εγώ κράτησα ότι έχουμε πρόβλημα στη Δυτική Μακεδονία, κράτησα ότι δεν έχουμε Σωματεία με ΑμεΑ και σε αντιπαραβολή αυτής της καταπληκτικής δουλειάς, που καταφέραμε – και όταν υπάρχει συνεργασία στο Ελληνικό Κοινοβούλιο, δείτε τι μπορούμε να καταφέρουμε – έρχεται μια πραγματική απογοήτευση με τα γεγονότα στο μπάσκετ.

 Σας μεταφέρω, κύριε Υπουργέ, γνώμη φίλων μου, ασχέτως ομάδας, που όλοι εκφράζουν την πλήρη απογοήτευσή τους. Δεν είναι εικόνες αυτές, που τιμούν τη χώρα μας.

Επίσης, δεν πρέπει να ξεχνάει κανένας μας ότι τέτοια πόλωση έχει φέρει νεκρούς. Εγώ σαν πολιτικός δεν θέλω να ξαναδώ και πιστεύω όλοι μας, όλοι οι συνάδελφοι εδώ μέσα, δεν θέλουμε να ξαναδούμε νεκρούς είτε αστυνομικούς είτε φιλάθλους, να μου επιτρέψετε την έκφραση, για μια ηλίθια αντιπαράθεση μεταξύ ομάδων άνευ ουσίας. Οι ομάδες είναι ωραία να έχουμε μια αντιπαράθεση με πειράγματα, όπως είχαμε και έχουμε με φίλους, που υποστηρίζουν άλλη ομάδα, αλλά μέχρι εκεί. Να σκοτώσεις τον άλλον, γιατί ανήκει σε άλλη ομάδα; Αυτά είναι αδιανόητα πράγματα, σε μία πολιτισμένη κοινωνία.

Όσον αφορά τώρα τις Κυρώσεις, στην Κύρωση με την Κυβέρνηση του Βασιλείου της Σαουδικής Αραβίας η Ελλάδα, η Ελληνική Δημοκρατία, έχει συνάψει διάφορες συμφωνίες, με τη Σαουδική Αραβία και σε στρατιωτικό επίπεδο και σε εμπορικό και έρχεται, λοιπόν και μία αθλητική Συμφωνία, η οποία για εμάς θεωρούμε ότι και λόγω πιθανόν της διεξαγωγής του Μουντιάλ, τα επόμενα χρόνια, στο Βασίλειο της Σαουδικής Αραβίας, είναι μία θετική έκφανση, διότι θα εξυπηρετήσει και θα διευκολύνει την ελληνική αποστολή, που πιστεύω ότι όλοι ευχόμεθα σαν Έλληνες να περάσει στο Μουντιάλ.

Όσον αφορά την Τουρκία έχουμε σοβαρές ενστάσεις, θα τις αναλύσω στην Ολομέλεια. Δεν μπορώ, όμως, να μην αναφέρω ότι εχθές, μόλις κατέθεσα μία από τις πολλές ερωτήσεις, που έχω καταθέσει για τον Έβρο, για τη Θράκη και το τι συμβαίνει εκεί και τον ύποπτο ρόλο, που ουσιαστικά το τουρκικό Προξενείο υποσκελίζει την ελληνική κυριαρχία, μη σεβόμενοι τη Συνθήκη της Λοζάνης και θέτοντας ζητήματα εθνικής μειονότητας, ενώ υπάρχει μόνο μία μουσουλμανική μειονότητα, που η ελληνική πολιτεία σέβεται, απολύτως. Ο Δήμαρχος Αρριανών, ο κ. Ερδέμ Χουσεΐν, πήγε και έδωσε εντολή για να ζωγραφίσει, λόγω παράδοσης, το έμβλημα της τουρκικής Γαλατά Σαράι, σε βράχο του χωριού Χλόη και φυσικά αυτή η αναφορά του έγινε, μέσω κοινωνικών δικτύων, τα οποία ήταν μόνο στην τουρκική γλώσσα και χρησιμοποιεί όλα τα τοπωνύμια στην τουρκική γλώσσα. Αυτό τι εξυπηρετεί; Τι εξυπηρετεί αυτό το πράγμα; Νομίζω ότι οι ελληνικές αρχές πρέπει να κάνουν τα δέοντα και να αναλάβουν τις ευθύνες τους. Δεν θα επιτρέψουμε καμία παραχώρησηούτε ενός εκατοστού ελληνικής γης από την ελληνική επικράτεια. Η Ελληνική Δημοκρατία θα υπερασπιστεί την εθνική μας κυριαρχία, απέναντι σε οποιονδήποτε, που έχει ύποπτο ρόλο. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Να δώσω τον λόγο στην κυρία Ασημακοπούλου να ψηφίσει, διότι πρέπει να κατέβει στην Ολομέλεια.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ζητώ συγγνώμη, που πρέπει να φύγω.

Με επιφύλαξη, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κύριος Υπουργός.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Θέλω να ξεκινήσω με κάτι, το οποίο αυθόρμητα μου βγαίνει, ένα ευχαριστώ προς όλους τους συναδέλφους, για το θετικό κλίμα, που διαμορφώνεται, σε αυτή την Επιτροπή, κάτι που το έχουμε πετύχει, όλο αυτό το διάστημα. Το έχουμε πετύχει, γιατί από την αρχή, θέσαμε, ως κατευθυντήρια γραμμή, αυτό που νομίζω ότι είναι κοινός στόχος, ο αθλητισμός δεν έχει ιδεολογικό κομματικό πρόσημο, ο αθλητισμός ενώνει, ο αθλητισμός χτίζει τις κοινωνίες τις γερές, με προϋποθέσεις να είναι ισχυρές στο μέλλον, γιατί διαθέτει ένα μοναδικό υλικό. Το υλικό αυτό, που διαθέτει ο αθλητισμός, είναι οι αξίες του και αυτό το υλικό είναι το πιο ενδεικτικό και το πιο ισχυρό για κοινωνίες υγιείς στο μέλλον.

Αυτό έχουμε καταφέρει όλο αυτό το διάστημα και επανέρχομαι στη λέξη «ευχαριστώ» και για το προηγούμενο διάστημα, που περάσαμε τρία νομοσχέδια, που συνδιαμόρφωσαν από τον « KOURO», για τη συνδιαμόρφωση της μεγάλης οργανωτικής μεταρρύθμισης, της μεγαλύτερης του ελληνικού αθλητισμού, είναι αποτέλεσμα διατάξεων, που έχουμε βάλει στα νομοσχέδια, που υπερψηφίσαμε. Βάσει αυτών των διατάξεων, φτάσαμε στο σημερινό σημείο να έχουμε αυτό το μοναδικό αθλητικό εργαλείο, που δεν έχει καμία άλλη χώρα στην Ευρώπη. Θα κάνουμε και την παρουσίαση εδώ, όπως είπαμε στην αρχή, αναλυτικά και με τα υπόλοιπα μέλη της Επιτροπής να ενημερωθούν όλοι και όσοι επιπλέον συνάδελφοι θέλουν.

Δεύτερον, να δούμε λίγο τα πράγματα, σε μια χρονική σειρά. Η αθλητική βία δεν είναι κάτι καινούργιο. Είναι κάτι, που έρχεται από το παρελθόν. Θρηνήσαμε θύματα από εγκληματικές ενέργειες και αυτά που συνέβησαν και το τελευταίο διάστημα, πριν αναλάβω εγώ Υπουργός, σίγουρα δεν βρίσκουν κανένα σύμφωνο και είμαστε όλοι στην ίδια πλευρά, απέναντι στην αθλητική βία. Βία δεν χωράει στον αθλητισμό, όπως και τοξικότητα δεν χωράει στον αθλητισμό. Το καινούργιο, που εμφανίζεται τώρα: Τοξικότητα δεν χωράει στον αθλητισμό.

Δολοφονία Λυγγερίδη. Θυμάστε τι συνέβη. Αναγνωρίζω ότι το πρώτο διάστημα, που ανέλαβα Υπουργός και ταυτίστηκε με εκείνη την περίοδο ακριβώς η δολοφονία του Γιώργου Λυγγερίδη, έπρεπε να παρθούν μέτρα, τα οποία, επιτρέψτε μου να σας πω και εγώ βρέθηκα σε μία αμηχανία, υπό την έννοια ότι πολλοί συνάδελφοί μου, Υπουργοί στο παρελθόν, είχαν προσπαθήσει να βρουν τη μαγική συνταγή, για να αντιμετωπιστεί η βία και δεν έχει βρεθεί.

Η βία είναι ένα διαχρονικό φαινόμενο, που πηγάζει μέσα στην κοινωνία και όποιος λέει ότι θα τη νικήσει, δεν είναι αυτό σωστό. Όποιος λέει ότι θα την περιορίσει, αυτό είναι το σωστό. Δεν νικιέται η βία, γιατί είναι στην ανθρώπινη φύση και αν νικιόταν με τους νόμους, τότε δεν θα είχαμε εγκληματικότητα. Δεν είναι μόνο στον αθλητισμό, είναι ευρύτερα.

Είδατε χθες, στη νίκη της Παρί Σεν Ζερμέν, μέσα στο Παρίσι, είχαμε δύο δολοφονίες. Μέσα στο Παρίσι, της νικήτριας ομάδας. Τι συνέβη τότε; Ένα διπλό γεγονός. Η Κυβέρνηση συνολικά πήρε μία απόφαση να κλείσει τα γήπεδα του ποδοσφαίρου. Δεν σας κρύβω ότι την περίοδο εκείνη, που κλείσαμε τα γήπεδα, η κριτική, που δεχθήκαμε, ήταν ασύλληπτη. Γιατί κλείνεις τα γήπεδα; Τι φταίνε οι φίλαθλοι; Τι φταίει το ένα; Τι φταίει το άλλο; Βρες αλλού τη λύση. Βρέστε τους υπεύθυνους. Γιατί την πληρώνουμε όλοι;

Αλλά κάπως έτσι έπρεπε να γίνει το ισχυρό σοκ στην κοινωνία. Το σοκ ότι η πολιτεία δεν διαπραγματεύεται τίποτε άλλο παρά να υπάρξει μια αλλαγή σελίδας, απέναντι στη βία και εκεί ήμασταν όλοι μαζί.

Το δεύτερο ήταν να υπάρξει ένας αθλητικός νόμος, απέναντι στη βία. Θα σας πω, λοιπόν, μερικά πράγματα, γιατί έχω περάσει και από τα χαρτοφυλάκια και από άλλα Υπουργεία. Μη νομίζετε ότι ένας Υπουργός έχει δίπλα του ένα «think tank» έτοιμο να του πει ότι αυτές είναι οι λύσεις, γράψε ένα κείμενο νομοθετικό κλπ.. Όχι, δεν υπάρχει. Στο Υπουργείο Εργασίας, που ήμουν και ο ασφαλιστικός νόμος και η «ΕΡΓΑΝΗ», που φτιάχτηκε και το ελάχιστο εγγυημένο εισόδημα και το Α21 και η χαρτογράφηση με τον ίδιο του ασφαλιστικού, που πετάξαμε με τις μαϊμού συντάξεις, όλα αυτά μη νομίζετε ότι υπήρχε «think tank» από πίσω.

Είμασταν 2-3 άνθρωποι που καθόμαστε και ασχολούμαστε και με βασάνισε πάρα πολύ, πρώτον, γιατί απέτυχαν όλοι οι προηγούμενοι νόμοι και δεύτερον, ότι έπρεπε να κάνουμε καινούργιο, γιατί απέτυχαν οι προηγούμενοι νόμοι για την αντιμετώπιση της αθλητικής βίας. Όχι, γιατί το ήθελαν οι Υπουργοί, αλλά έστρεψαν όλο τους το ενδιαφέρον μόνο στις βαριές ποινικές κυρώσεις.

Αυτό είναι μία πλευρά μόνο, αλλά ήθελε και τις άλλες, που μαζί, στο νόμο 5085, πολύ εύστοχα, βάλαμε και άλλαξε σελίδα. Βάλαμε τρία σημεία και ένα που προστέθηκε με τον τελευταίο νόμο. Δομικές αλλαγές.

Πρώτον, που ήταν η αιτία του κακού στον αθλητισμό και όλοι πίστευαν ότι ο αθλητισμός και η αντιμετώπισή του, σε επίπεδο δικαιοσύνης, ποτέ δε γίνεται, γιατί πράγματι είχαν δίκιο οι άνθρωποι, που ασχολούνται με τον αθλητισμό, ότι οι αποφάσεις της δικαιοσύνης της αθλητικής έκαναν ένα - δυο χρόνια να βγουν και αν έβγαιναν, θεωρούσαν όλοι ότι είναι πειραγμένες, γιατί είναι υποκειμενικές, κάτω από την πίεση του Υπουργού ή φιλικά προσκείμενη θέση του Υπουργού, απέναντι σε μια ομάδα ή μια άλλη, συμφέροντα, χίλια δυο, που τίποτε να μην συνέβαιναν από αυτά, αυτά διαμορφώνονταν στην κοινή σκέψη όλων και έτσι ακυρωνόταν όταν όλο το αφήγημα.

Το δεύτερο ότι ήταν υποκειμενική η κρίση είτε του αθλητικού δικαστή, είτε οποιουδήποτε άλλου, γι’ αυτό τι κάναμε; Χρησιμοποιώ πληθυντικό, επιτρέψτε μου να λέω «κάναμε» - φτιάξαμε τη ΔΕΑΒ, η οποία έκανε δύο πολύ απλά πράγματα. Νίκησε αυτή τη γκρίζα ζώνη με την εξής διαδικασία. Πρώτον, αποφασίζει μέσα σε μια εβδομάδα, με δέκα ημέρες, άρα νικήσαμε το μακρόχρονο και δεύτερον, οι αποφάσεις της δεν μπορούν να επηρεαστούν ούτε από εμένα, ούτε από τα ίδια μέλη της ΔΕΑΒ, γιατί είναι δέσμια αρμοδιότητα. Άρα, η κύρωση έχει αυτή την ποινή, το ξέρουν όλοι. Η κριτική, που δέχθηκα εκείνο το διάστημα, δεν λέγεται, διότι έλεγαν όλοι «μια τρύπα στο νερό», «τι κάνει ο Βρούτσης, τι είναι αυτά τα πράγματα».

Το δεύτερο, που κάναμε, ήταν οι κάμερες. Σας ενημερώνω, λοιπόν, ότι στο νόμο υπήρχαν οι κάμερες, αλλά υπήρχε μία λέξη. Υπάρχουν κάμερες στα γήπεδα του ποδοσφαίρου. Τελεία. Ούτε τις έλεγχε κανένας, ούτε τι κάμερες είναι, ούτε τι έκαναν, ούτε τίποτα σε διαδικασία. Άρα, ήταν σαν να μην υπήρχαν. Τι κάναμε εμείς; Το αυτονόητο. Βάλαμε με νόμο τις πιο σύγχρονες κάμερες σε τεχνολογία, στην Ευρώπη. Δεν τις πλήρωσε ο ελληνικός λαός, τις πλήρωσαν οι ΠΑΕ και οι ΚΑΕ. Δεύτερον, βάλαμε έτσι το σύστημα να βλέπουν κάθε γωνιά του γηπέδου, ακόμα και μέσα στα αποδυτήρια και τρίτον, βάλαμε ομάδα Αστυνομίας να τις ελέγχει τρεις ημέρες, πριν τον αγώνα και την ημέρα του αγώνα, εάν λειτουργούν. Άρα, λοιπόν, αποκτήσανε κάμερες και αισθάνθηκαν όλοι ότι τους βλέπουμε μέσα στο γήπεδο. Αυτό ήταν πολύ ηχηρό μήνυμα σε αυτούς, που έμπαιναν στο γήπεδο.

Το τρίτο, το οποίο έχω πει, κατ’ επανάληψη, είναι ότι ο Σταύρος Κοντονής είχε φέρει την πρόθεση, με την κάρτα φιλάθλου, αλλά δεν μπορούσε να γίνει. Έντεκα χρόνια με παρατάσεις, η ιδέα ήταν σωστή, αλλά δεν είχε εφαρμοστεί. Εμείς την φτιάξαμε με τους συναδέλφους, με τον κύριο Παπαστεργίου του Υπουργείου Ψηφιακής Πολιτικής, την ηλεκτρονική κάρτα εισόδου με ταυτοποίηση. Θυμάστε τι κριτική ακούστηκε τότε στα τηλέφωνα του γραφείου μου «δεν ντρέπεστε, τι πράγματα είναι αυτά», «πώς θα τα καταφέρουμε», «εμείς δεν θα μπορούμε να μπούμε στο γήπεδο», «βγάζεις τον κόσμο από τα γήπεδα». Κι όμως, σήμερα, έχουν μπει περίπου 1.700.000 φίλαθλοι, από τότε και σήμερα, δεν συζητάει κανείς το θέμα.

Αυτές οι τρεις αλλαγές έφεραν δομική αλλαγή στο σύστημα, κάτι το οποίο το βλέπουμε ενάμιση χρόνο μετά. Η εικόνα έχει αλλάξει, το παραδέχονται πλέον όλοι και νομίζω ότι αισθανόμαστε, ως Βουλή, νικητές απέναντι σ’ ένα απεχθές φαινόμενο της βίας στον αθλητισμό και είμαστε όλοι μαζί.

Υπάρχουν άλλες λύσεις; Εγώ και στις τρεις νομοθετικές πρωτοβουλίες και γι’ αυτή που έρχεται, θα σας πω ότι είμαι πάντα ανοιχτός, όχι όμως, προσέξτε, γι’ αυτό, το οποίο πολλές φορές γίνεται, ότι για να κάνουμε μία πρόταση, θα μιλήσουμε, θα κάνουμε έναν εκτενή διάλογο με τους φορείς, θα συζητήσουμε ατέρμονες διαδικασίες. Αυτά είναι χαμένη υπόθεση. Έχει εξαντληθεί ο διάλογος. Ξέρουμε ποιος είναι ο εχθρός και ελάτε εδώ στοχευμένα να μου πείτε τι χρειάζεται ακόμη.

Η τέταρτη αλλαγή, που κάναμε - την είχα καταγράψει από τις αρχές, αλλά εάν την έβαζα και αυτή τότε, θα γινόταν πολλή κριτική - ήταν ότι, αφού βλέπεις με τις κάμερες και αφού βλέπεις με το εισιτήριο ποιος μπαίνει στο γήπεδο, γιατί δεν προσδιορίζεις την κύρωση εκτός από την ομάδα και σ’ αυτόν, ο οποίος βλάπτει την ομάδα του. Το ψηφίσαμε μαζί, ο ν. 5176, την ώρα, που είχε ωριμάσει, όμως, την ώρα, που λειτουργούσαν οι κάμερες, που λειτουργούσε το εισιτήριο, άρα μπορούσα να έρθω μπροστά σας και να σας πω «ψηφίστε αυτή τη διάταξη». Εάν σας την έφερνα το Φεβρουάριο, θα μου λέγατε «για βάλε να λειτουργήσουν οι κάμερες και τα εισιτήρια και μετά μας λες για το άλλο». Θα ήταν μία μορφή όχι τόσο σοβαρότητας από εμένα και θα με αμφισβητούσατε και λογικά. Αυτό, όμως, λειτουργεί. Η ΔΕΑΒ πλέον με τις κάμερες προσδιορίζει τους υπαίτιους και τα πρόστιμα είναι αμείλικτα, έως 50.000 ευρώ ατομικά και αποβολή από τους αγωνιστικούς χώρους, έως πέντε χρόνια. Αυτό έλειπε, αλλά κι εάν υπήρχε, δεν θα μπορούσε να εφαρμοστεί, γιατί δεν είχαμε τη δυνατότητα. Τώρα, την έχουμε.

Να, λοιπόν, οι τέσσερις μεγάλες δομικές αλλαγές, που έχουν αλλάξει την εικόνα.

Πού την άλλαξαν; Στο ποδόσφαιρο, στην Πρώτη Εθνική, στη Σούπερ Λιγκ. Και στο μπάσκετ, στην Μπάσκετ Λιγκ.

Πάμε, λοιπόν, καθώς τρέχει ο χρόνος, να δούμε τι συνέβη. Σταμάτησαν τα επεισόδια, γενικά; Ναι, η εικόνα έχει αλλάξει. Αλλά τα επεισόδια γίνονται στον ερασιτεχνικό αθλητισμό. Θα σάς παρουσιάσω και την Έκθεση, όπως είμαι υποχρεωμένος, του συνολικού απολογισμού της ΔΕΑΒ. Πόσες φορές έχουμε κλείσει τα γήπεδα, πόσα πρόστιμα έχουν μπει από τη ΔΕΑΒ.

Αυτό θα γίνει στην Επιτροπή, κύριε Πρόεδρε. Ετοιμάζονται τα στοιχεία, μόλις κλείσουμε, στις 30/6/2025. Στις 30/6 θα γίνει μια Ειδική Επιτροπή, ώστε να σας παρουσιάσω τα στοιχεία της ΔΕΑΒ, όπως είμαστε υποχρεωμένοι από το νόμο, που είχαμε βάλει τότε.

Τι συνέβη τώρα; Συνέβη το εξής απαράδεκτο. Στον αγώνα της Κυριακής, είδαμε την εικόνα στις εξέδρες. Δεν μιλάω για τη ρητορική μίσους, που εκτοξεύτηκε. Μιλάω για τη συμπεριφορά των φιλάθλων, όσον αφορά τη βία - αυτή την ενέργεια της βίας. Δεν υπήρχε. Οι φίλαθλοι πλέον, σε αυτές τις μεγάλες Κατηγορίες, έχουν συμμορφωθεί πλήρως με το νόμο. Δεν βλέπουμε αυτή τη βία. Άρα, είναι το θετικό. Και είδαμε τοξικότητα μέσα στο παρκέ. Απαράδεκτο. Και προσέξτε τώρα. Ξημέρωνε Δευτέρα. Όλη η Ελλάδα, με αυτή την εικόνα, που είδε, ήταν αναστατωμένη. Οι φίλαθλοι ήταν εξαγριωμένοι, γιατί ο καθένας ένιωθε ότι είχε δίκιο από την πλευρά του και η τοξικότητα των παραγόντων οδηγούσε σε έκρηξη.

Εκεί τώρα –προσέξτε – έρχεται η πολιτεία. Η πολιτεία μπορεί να κάνει δύο πράγματα:

Είτε να σταυρώσει τα χέρια και να μείνει αδιάφορη, που μπορούσε να το κάνει και άσε εκεί τη δικαιοσύνη και τα υπόλοιπα να τρέχουν είτε να πάρει μέτρα, γρήγορα, προληπτικά, να δείξει αντανακλαστικά. Επιλέξαμε το δεύτερο δρόμο. Γιατί; Προσέξτε και δεν είναι επικοινωνιακά όλα, κυρία Σταρακά, πιστέψτε με. Καλή είναι η αντιπολίτευση, δεκτή, καλοπροαίρετη, τη δέχομαι, αλλά δεν ήταν επικοινωνιακό. Ήταν ουσιαστικό.

Προσέξτε τους χρόνους: Τετάρτη, είχαμε τον αγώνα. Τετάρτη, ήταν ο δεύτερος αγώνας. Θα παίζανε οι ομάδες σε τέτοιο κλίμα; Σήμερα, δηλαδή, που ήταν ο αγώνας –Τετάρτη, τη στιγμή, δηλαδή, που ο αθλητικός δικαστής, τα διοικητικά όργανα του μπάσκετ και η ΔΕΑΒ ακόμα εξετάζουν το υλικό. Θέλουν χρόνο, θέλουν μια εβδομάδα για να προβάλουν το υλικό. Δεν μιλάμε για απεριόριστο χρόνο πια. Μιλάμε ότι η ΔΕΑΒ εξετάζει το βίντεο και οι άλλοι χρειάζονται έναν εύλογο χρόνο. Δεν πατάς το κουμπί, το βράδυ και λες «α, έτσι παίρνω εγώ την απόφαση». Εξετάζεις στοιχεία, εκθέσεις.

Η ΔΕΑΒ, δηλαδή, περιμένει την Έκθεση της Αστυνομίας, την Έκθεση της Μπάσκετ Λιγκ ή της Σούπερ Λιγκ, αν είναι ποδόσφαιρο και την Έκθεση της Αστυνομίας. Οι Εκθέσεις γράφονται την άλλη μέρα ή τη μεθεπόμενη μέρα. Οι Εκθέσεις, αν έχουν πάει σήμερα στη ΔΕΑΒ.

Άρα, βλέπετε ότι λειτουργεί, αυτή τη στιγμή, το κράτος, αλλά έπρεπε κάποιος να προλάβει την εξέλιξη. Καταλάβατε τώρα γιατί η πολιτεία και η Κυβέρνηση έδειξε αντανακλαστικά; Για να προλάβουμε τη σημερινή μέρα. Και τη Δευτέρα κιόλας υπέγραψα απόφαση να μη γίνει αγώνας.

Και μένουμε εκεί; Δεν γίνεται ο αγώνας. Δεν έπρεπε να πάρουμε κάποια μέτρα, να καλέσουμε αυτούς τους δύο ανθρώπους, τους ιδιοκτήτες, και να τους πούμε να κάνουν δηλώσεις δημόσιες; Δημόσιες δηλώσεις, προσέξτε. Αυτό, που θα κάνουμε σήμερα το μεσημέρι, που το έχω ζητήσει, αλλά δεν ξέρω, αν υλοποιηθεί. Εμείς έχουμε πει, όμως, το πλαίσιο. Και θα σάς πω ποιο είναι το πλαίσιο, κοιτώντας στα μάτια τους φιλάθλους τους -και του Ολυμπιακού και του Παναθηναϊκού.

Μιλάμε για δύο εξαιρετικές ομάδες. Νιώθουμε υπερήφανοι για τον Ολυμπιακό και τον Παναθηναϊκό. Έχουν τιμήσει και το εθνόσημο οι παίκτες τους, διαχρονικά και την ελληνική ομάδα και όχι μόνο στα γεωγραφικά όρια της πατρίδας μας, αλλά και ευρωπαϊκά. Και νιώθουμε περήφανοι και λέμε «Κοίτα». Και μαζί τους έχουν συμπαρασύρει και την ΑΕΚ και τον ΠΑΟΚ. Είδατε την εξέλιξη τώρα της ΑΕΚ και του ΠΑΟΚ, πόσο ψηλά πήγαν. Το ελληνικό μπάσκετ είναι στην κορυφή του Ολύμπου. Αυτή είναι η πραγματικότητα.

Είναι δυνατόν αυτό να το απαξιώσουμε και να το αμαυρώσουμε; Σε καμία περίπτωση. Πήραμε, λοιπόν, πρωτοβουλία. Πρώτον, αναβάλαμε τον αγώνα της Τετάρτης. Δεύτερον, ως πολιτεία, τρέξαμε να προλάβουμε το εκρηκτικό κλίμα και καλέσαμε τους ιδιοκτήτες των δύο αυτών ΚΑΕ να έρθουν στο Υπουργείο, σήμερα 3 η ώρα.

Ισχύει αυτό; Ας πούμε, λοιπόν, τι ισχύει. Σήμερα, στις 3 η ώρα, είναι καλεσμένοι αυτοπρόσωπα, όχι με εκπροσώπους, οι ιδιοκτήτες των δύο ΚΑΕ. Θα τους πω για λόγους Πρακτικών, ο κ. Γιαννακόπουλος της ΚΑΕ ΠΑΝΑΘΗΝΑΪΚΟΣ και οι αδελφοί Αγγελόπουλοι της ΚΑΕ ΟΛΥΜΠΙΑΚΟΣ. Αυτοπρόσωπα, όχι με εκπροσώπους. Αυτό ισχύει. Ένα.

Τι ώρα; Από τις τρεις και μετά.

Τι άλλο ισχύει; Ισχύει ότι αυτό που θέλουμε είναι να δούμε τι θέλουμε, τι ζητάμε. Να τούς δούμε; Να κάνω χειραψία εγώ με τους Προέδρους των ΚΑΕ; Όχι, φυσικά.

 Αυτό που θέλουμε είναι να υπάρξει μία συνεννόηση πολιτείας και ατομικά με τον καθένα και να γίνει δήλωση ότι θα διασφαλίσουν την εξέλιξη του Πρωταθλήματος μέχρι τέλους, αποφορτίζοντας το από αυτό το τοξικό κλίμα, αποβάλλοντας το δηλητήριο, που έχει χυθεί, δεσμεύοντας ο καθένας ότι θα κάνει ό,τι μπορεί για τη διασφάλιση του πρωταθλήματος.

Εάν, τώρα, δεν έρθει κανένας - γιατί εγώ θα έχω τη συνάντηση στις 15.00 και δεν το ξέρω, τώρα θα πάω στο γραφείο μου- τι θα συμβεί; Δεν θα γίνει το Πρωτάθλημα. Δεν θα αφήσουμε το Πρωτάθλημα να εξελιχθεί και να έχουμε έκρηξη αυτού, που είπατε πριν, κίνδυνο δολοφονίας εκ νέου, λόγω εκρηκτικών και εμπρηστικών δηλώσεων. Δεν θα το επιτρέψουμε!

Δεύτερο: Αν έρθει ένας από τους δύο. Πάλι το ίδιο.

Η μόνη, λοιπόν, επιλογή και για τις δύο ΚΑΕ είναι να έρθουν οι ιδιοκτήτες, αυτοπροσώπως, να έρθουν στο γραφείο μου και να βγουν μετά με δηλώσεις - όχι ο ένας δίπλα στον άλλο ούτε με ενδιαφέρει αυτό - εμάς μας ενδιαφέρει η ουσία, η ουσία! Και δεν είναι αυτό αλλαγή στρατηγικής, είναι το αυτονόητο ότι εγώ οφείλω να υποχωρώ και αν χρειαστεί σε κάτι, υπέρ του ανωτέρου, που είναι η επιτυχία του σκοπού και του στόχου. Η επιτυχία του σκοπού, του ανωτέρου σκοπού, είναι οι δηλώσεις. Αυτό θέλουμε. Η δήλωση του κ. Γιαννακόπουλου και του κ. Αγγελόπουλου, ενώπιος ενωπίω, που θα είναι κατευναστικές και θα διασφαλίζουν, με απόλυτη δέσμευση, την εξέλιξη του Πρωταθλήματος. Αυτό δεν θέλουμε; Θέλουμε τίποτε άλλο; Είναι λόγος κριτικής, αν θα έρθουν ταυτόχρονα; Αυτό είναι; Δηλαδή, αν έρθουν με μια διαφορά χρονική μισής ώρας είναι ζήτημα; Αυτό είναι το ζήτημά μας; Να βρούμε να κάνουμε μια κριτική ότι ήρθαν με διαφορά 30 λεπτά, άρα δεν μπήκαν ταυτόχρονα μέσα.

 Μακάρι να είναι και να συμπιέσει ο χρόνος τους, θα είναι μαζί. Θα είναι μαζί! Αν δεν συμπέσει, όμως, ο χρόνος θα λέμε ένα «περίμενε εσύ τον άλλο που θα έρθει»; Όχι. Δεν έχουμε και το πρόβλημα. Το πρόβλημά μας είναι να έρθουν, κύριε Αμυρά, οι ιδιοκτήτες των δύο ΚΑΕ, των μεγαλύτερων ομάδων μπάσκετ στην Ελλάδα και Ευρώπης, να κάνουν τις δηλώσεις, να αποφορτιστεί το κλίμα και να συνεχιστεί το Πρωτάθλημα. Τελεία και παύλα.

Ευχαριστώ, που σεβαστήκατε το χρόνο και θέλω να πω και κάτι για το νόμο, που φέρνω, κάποιες διατάξεις για το νόμο, που θα έρθει, ο οποίος είναι στον προθάλαμο και το έχω πει στο Υπουργικό Συμβούλιο.

 Όταν φέρνει ένας Υπουργός ένα νομοσχέδιο δεν είναι «γραμμένο στην πέτρα». Σας δηλώνω από τώρα ότι οποιαδήποτε διάταξη μου φέρετε - εκτός από αυτά τα γενικά, πάμε να κάνουμε συζήτηση ομάδων κλπ. αυτά έχουν εξαντληθεί, το λέω, τα ξέρουμε- αλλά αν έχουμε κάποια στοχευμένη διάταξη, η οποία να έρχεται αποφασιστικά να λύνει το θέμα, όχι με υποκειμενικό, αλλά, με αντικειμενικό τρόπο, είναι ευπρόσδεκτη. Είμαι ανοιχτός σε όλα τα Κόμματα. Και αν κατά τη διάρκεια αυτή κι εγώ βασανίζομαι μήπως υπάρχει κάτι, που μας έχει ξεφύγει, να ολοκληρώσουμε το πλαίσιο.

Οι διατάξεις του νόμου, που έρχονται, έχουν μέσα καινοτομίες, που αφορούν τον πυρήνα του αθλητισμού. Έχω διαπιστώσει από τον KOUROS κάποια πράγματα και θα τα απαντήσω, όπως και αυτά, που είδα στην Ευρώπη. Είδαμε, δηλαδή, στην Ευρώπη από όλες τις χώρες ότι φεύγει ο κόσμος από τον αθλητισμό και αυτό είναι αρνητικό και συμβαίνει σε όλη την Ευρώπη και πρέπει να πάρουμε μέτρα. Αυτό είναι ένα στοιχείο. Δεύτερον, πρέπει να βάλουμε τους αθλητές, μέσω μακροχρόνιας στο διοικητικό σύστημα και αυτό είναι στο νόμο.

Μένω εδώ πέρα, ανοίγουμε την κουβέντα για το νόμο, σιγά-σιγά, ας σκέφτονται τα Κόμματα, αν υπάρχει κάποια ιδέα. Ανοιχτός είμαι.

 Και πάλι σας ευχαριστώ για την υπομονή, για τα καλά λόγια, για την ωραία ατμόσφαιρα, που διαμορφώνουμε στην Επιτροπή Παιδείας και Αθλητισμού. Ευχαριστώ για τη συμπαράσταση, τις ευχές που δώσατε και ξέρω ότι είναι ειλικρινείς και σας ευχαριστώ από την καρδιά μου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Κυρίες και κύριοι συνάδελφοι, ολοκληρώθηκε η συζήτηση επί των σχεδίων νόμων του Υπουργείου Παιδείας, Θρησκευμάτων και Αθλητισμού.

Στο σημείο αυτό προχωράμε στην ψήφιση.

Ως προς το πρώτο σχέδιο νόμου «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας για τη συνεργασία στον τομέα του αθλητισμού»:

Ο Εισηγητής της Πλειοψηφίας, κ. Γεώργιος Αμυράς ψηφίζει υπέρ.

Η Εισηγήτρια της Μειοψηφίας, κυρία Χριστίνα Σταρακά, ψηφίζει επιφύλαξη.

Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ -ΠΡΟΟΔΕΥΤΙΚΗ ΣΥΜΜΑΧΙΑ», κυρία Μαρίνα Κοντοτόλη, ψηφίζει επιφύλαξη.

Ο Ειδικός Αγορητής της Κ.Ο. «Κ.Κ.Ε.», κ. Ιωάννης Δελής, ψηφίζει «παρών».

Η Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου, ψηφίζει επιφύλαξη.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Χουσεΐν Ζεϊμπέκ, ψηφίζει επιφύλαξη.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ΝΙΚΗ», κ. Ανδρέας Βορρύλας, ψηφίζει επιφύλαξη.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ» κ. Αδαμάντιος Καραναστάσης, ψηφίζει επιφύλαξη.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, ψηφίζει επιφύλαξη.

Επομένως, το ως άνω σχέδιο νόμου του Υπουργείου Παιδείας, Θρησκευμάτων και Αθλητισμού γίνεται δεκτό επί της αρχής, επί των άρθρων και επί του συνόλου, κατά πλειοψηφία.

Ως προς το δεύτερο σχέδιο νόμου «Κύρωση του Πρωτοκόλλου Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας»:

Ο Εισηγητής της Πλειοψηφίας, κ. Γεώργιος Αμυράς ψηφίζει υπέρ.

Η Εισηγήτρια της Μειοψηφίας, κυρία Χριστίνα Σταρακά, ψηφίζει επιφύλαξη.

Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ -ΠΡΟΟΔΕΥΤΙΚΗ ΣΥΜΜΑΧΙΑ», κυρία Μαρίνα Κοντοτόλη, ψηφίζει υπέρ.

Ο Ειδικός Αγορητής της Κ.Ο. «ΚΚΕ», κ. Ιωάννης Δελής, ψηφίζει «παρών».

Η Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάιδω Ασημακοπούλου, ψηφίζει επιφύλαξη.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Χουσεΐν Ζεϊμπέκ, ψηφίζει επιφύλαξη.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ΝΙΚΗ», κ. Ανδρέας Βορρύλας, ψηφίζει επιφύλαξη.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ» κ. Αδαμάντιος Καραναστάσης, ψηφίζει επιφύλαξη.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, ψηφίζει επιφύλαξη.

Συνεπώς, το ως άνω σχέδιο νόμου του Υπουργείου Παιδείας, Θρησκευμάτων και Αθλητισμού γίνεται δεκτό επί της αρχής, επί των άρθρων και επί του συνόλου, κατά πλειοψηφία.

Κυρίες και κύριοι ολοκληρώθηκε η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ. Αλεξοπούλου Χριστίνα, Αμυράς Γεώργιος, Γιώργος Ιωάννης, Δεληκάρη Αγγελική, Θεοχάρης Θεοχάρης (Χάρης), Καπετάνος Χρήστος, Καφούρος Μάρκος, Κόνσολας Εμμανουήλ (Μάνος), Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λιβανός Μιχαήλ, Μακρή Ζωή (Ζέττα), Μάνη – Παπαδημητρίου Άννα, Μπαρτζώκας Αναστάσιος, Οικονόμου Βασίλειος, Οικονόμου Θωμαΐς (Τζίνα), Παππάς Ιωάννης, Ράπτη Ζωή, Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Σταρακά Χριστίνα, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παραστατίδης Στέφανος, Κοντοτόλη Μαρίνα, Τσαπανίδου Παρθένα (Πόπη), Συντυχάκης Εμμανουήλ, Δελής Ιωάννης, Διγενή Ασημίνα (Σεμίνα), Κομνηνάκα Μαρία, Ασημακοπούλου Σοφία Χάιδω, Μπούμπας Κωνσταντίνος, Ζεϊμπέκ Χουσεϊν, Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Χαλκιάς Αθανάσιος.

Τέλος και περί ώρα 12.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**